Бузишгача уч чиғириқ — Huquq\nHome / Тавсия этимиз / Бузишгача уч чиғириқ\nБузишгача уч чиғириқ\n08.08.2019\tТавсия этимиз 263\nОхирги икки ҳафтада «снос»лар билан боғлиқ ҳолатлар энг кўп муҳокама қилинган мавзуга айланди. Ҳатто Давлат раҳбари ҳам 2 август куни кичик бизнес ва тадбиркорликни ривожлантириш бўйича амалга оширилаётган ишлар таҳлилига бағишланган видеоселектор йиғилиши кун тартибига ўтишдан аввал айнан шу масалага тўхталди. Президент уч нафар вилоят ҳокимининг «буз-а-буз» қабилидаги хатти-ҳаракатларини қаттиқ қоралади.\nЭртаси куни эса ижтимоий тармоқларда ҳокимларнинг «узр челленжи» роса айланди. Аммо узр сўраш муаммонинг ечими бўла оладими?\nАслини олганда 2018 йил 1 августдаги «Ўзбекистон Республикасида инвестиция муҳитини тубдан яхшилаш чора-тадбирлари тўғрисида»ги Президент Фармонида давлат ва жамоат эҳтиёжлари учун ер участкаларини олиб қўйиш масалалари аниқ-тиниқ қилиб белгилаб қўйилган. Жумладан, ушбу ҳужжатга кўра, 2018 йил 1 сентябрдан:\nер участкаларини олиб қўйишда жисмоний ва юридик шахсларга тегишли бўлган турар жой ва ишлаб чиқариш бинолари, бошқа иморатлар ва иншоотларнинг бузилишига кўчмас мулкнинг бозор қиймати ва олиб қўйиш сабабли мулкдорга етказилган зарарнинг ўрни тўлиқ қопланганидан кейин рухсат берилиши;\nжисмоний ва юридик шахсларга давлат органи (мансабдор шахс)нинг ноқонуний маъмурий ҳужжати қабул қилиниши оқибатида етказилган зарар давлат томонидан, биринчи навбатда, тегишли органларнинг бюджетдан ташқари маблағлари ҳисобидан қопланиши, кейинчалик айбдор шахсдан регресс тартибида ундириб олиниши белгиланган.\nХўш, шундай экан, нега мутасаддилар фармон талабларига панжа орасидан қарашди? Хулоса оддий, улар ё қонунни менсимайди, ёки ростдан ҳам давлат раҳбари айтганидай, «Президент қарорини ўқимайди».\nЮзага келган ҳолат бу борада қонунчиликни янада такомиллаштириш, тартиб-таомилларни қайта кўриб чиқиш лозимлигини тақозо қилди. Шу сабабли жорий йилнинг 3 август куни Ўзбекистон Республикаси Президенти Шавкат Мирзиёевнинг «Фуқаролар ва тадбиркорлик субъектларининг мулк ҳуқуқи кафолатланишини сўзсиз таъминлаш бўйича қўшимча чора-тадбирлар тўғрисида»ги Фармойиши қабул қилинди.\nМазкур ҳужжатга кўра, 2019 йил 5 августдан бошлаб, фуқаролар ва тадбиркорлик субъектларининг ер участкаларини олиб қўйиш ҳамда кўчмас мулк объектларини бузиш ишлари қуйидагича 3 босқичда амалга оширилади:\n— ҳокимлар томонидан бузилиши режалаштирилган ҳудуд бўйича материаллар тўплами Вазирлар Маҳкамасига киритилади;\n— Вазирлар Маҳкамасида шаҳарсозлик талаблари бўйича ва молиявий ҳисоб-китоблар бўйича хулосалар тайёрланади;\n— хулоса Бош вазирга кўриб чиқиш ва қарор қабул қилиш учун киритилади.\nАна энди мутасаддилар фуқаро ёки тадбиркорнинг иморатига «бульдозер солиш»дан аввал обдон ўйлаб кўришади. Шаҳарсозлик талаблари ўрганилиб, харажатлар хомчўт қилиб чиқилгач, кейин енг шимариб ишга киришиш мумкин.\nШунингдек, фармойишга асосан ер участкалари олиб қўйилиши муносабати билан фуқаролар ва тадбиркорлик субъектларига етказилган зарар миқдорини хатловдан ўтказиш бўйича республика мувофиқлаштирувчи ишчи гуруҳи ва ҳудудий ишчи гуруҳлар таркиби, хатловдан ўтказишга кўмаклашиш учун ҳудудларга бириктириладиган масъуллар рўйхати ҳамда хатловдан ўтказиш ҳамда уларни қоплашда йўл қўйилаётган камчиликларни бартараф этиш бўйича «Йўл харитаси» тасдиқланди.\nХатловдан ўтказиш бўйича ишчи гуруҳга фуқаролар ва тадбиркорлик субъектларига етказилган зарарларни жойларга чиққан ҳолда хатловдан ўтказиб, уларнинг қонунчиликка мувофиқ, бозор қиймати асосида ҳаққоний ва адолатли миқдорини белгилаш; етказилган зарарларни қоплашнинг аниқ манбалари белгиланиш, агар зарар мансабдор шахснинг ноқонуний қарори қабул қилиниши оқибатида етказилган бўлса — мазкур мансабдор шахслардан регресс тартибида ундириб олиш ҳамда айбдор мансабдор шахсларга жавобгарлик чоралари кўриш ҳамда қонун ҳужжатлари нормаларини янада такомиллаштириш юзасидан аниқ таклифлар ишлаб чиқиш вазифаси топширилди.\nБундан ташқари, Ҳукумат томонидан бир ой муддатда қуйидагиларни назарда тутувчи қарор қабул қилинади:\n— давлат дастурлари, йирик инвестиция ва бошқа лойиҳаларни ҳудуддаги кўпчилик аҳолининг фикрини инобатга олган ҳолда амалга ошириш;\n— ер участкалари олиб қўйилишида уларда жойлашган кўчмас мулк объектларининг мулкдорлари билан очиқ муҳокамалар ўтказган ҳолда, биринчи навбатда, эскирган ва авария ҳолатидаги уй-жой фонди объектлари, шу жумладан фойдаланилмаётган объектлар билан банд бўлган ер участкаларини танлаб олиш;\n— ҳокимлар томонидан ер участкаларини олиб қўйиш ҳақида қарор қабул қилиш учун ушбу ҳудудда жойлашган турар ва нотурар кўчмас мулк объектлари мулкдорларининг розилигини олиш ҳамда ер участкаси олиб қўйилиши оқибатида етказилган зарарни қоплаш бўйича ёзма келишув тузиш.\nДавлат дастурларини амалга оширишда аҳоли фикри билан ўртоқлашиш энг муҳим жиҳатлардан биридир. Оддий мисол, чекка ҳудудларни обод қилишдек хайрли мақсадлар кўзланган «Обод қишлоқ» дастури ижроси жараёнида ҳам аҳолининг эътирозига сабаб бўладиган ҳолатнинг гувоҳи бўлишингиз мумкин. Хусусан, дастурга киритилган қишлоқларда бунёдкорлик ишлари ортидан тераклар ёппасига (ҳарҳолда бизнинг қишлоқда шундай бўлган — М.Қ.) кесиб ташланди. Яқин-яқингача соя-салқин кўчамизга бориб қолсангиз, бошингиз узра қуёшнинг ҳақиқий қувватини ҳис қиласиз. Ҳайронсан, қишлоқ ободлигига дарахтлар «қурбонлиги»нинг нима алоқаси бор.\nПрезидент фармойишида масаланинг барча жиҳатларига эътибор қаратилиб, аҳолининг фикри билан ҳам ҳисоблашиш, ер участкаларини олиб қўйишда мулкдорлар розилигини олиб, уларни рози қилиб, ундан кейин ишга киришиш қатъий белгилаб қўйилди.\nМуҳим жиҳатлардан бири шундаки, мазкур ҳужжат билан ер участкалари ноқонуний олиб қўйилганлиги муносабати билан мулкдорларга зарар етказилганлиги учун мансабдор шахсларнинг жавобгарлигини кучайтириш назарда тутилмоқда. Бу айни муддао бўлди. Негаки, жавобгарлик масъулиятни оширади. Қилмиши учун эртага қонунчиликка асосан жавобгарликка тортилишини англаган мансабдор одамлар устига от бостириб кетавермайди. Халқ билан бамаслаҳат, уларни рози қилиб, иш кўради. Ахир бугунги ислоҳотларимизнинг бош мақсади ҳам халқ фаровонлиги, унинг ҳаётдан розилиги-ку!\nЭндиликда мансабдор шахсларнинг жавобгарлигини кучайтириш алоҳида қонун билан тартибга солинади. Фармойишда бу бўйича қонун лойиҳаси ишлаб чиқиш белгилаб қўйилди.\nЭслатиб ўтамиз, мазкур тартиб фармойишда кўрсатилган ер участкаларини олиб қўйиш ва мулкдорларга етказилган зарарларни қоплаш тартибини белгиловчи Ҳукумат қарори қабул қилингунига қадар амал қилади.


Ўзбекистон Халқ шоири, Ўзбекистон қаҳрамони Абдулла Орипов 5 ноябрь куни эрталаб АҚШнинг Хюстон шаҳрида 75 ёшида вафот этди. Eltuz.com манбаларига кўра, шоирнинг жасади янаги ҳафтанинг сешанба куни Ўзбекистонга келтирилади.\nШоир Абдулла Орипов ҳақида “Буюк шоир” ва “Ҳукумат лаганбардори” дея айтадиган икки гуруҳ бор. Нафсиламбирини айтганда бу икки тасниф ҳам яшашга лойиқ.\nСовет Иттифоқини сталинизм жаҳолатидан қутқариш илинжи сифатида тарихга кирган, Никита Хрушчев иқтидори довюрак шоирларни майдонга чиқарди.\nБелла Ахмадуллина¸ Евгений Евртушенко каби шоирлар етишган бир даврда империя музофоти бўлмиш Ўзбекистонда дунëга келган митти юлдузнинг исми Абдуллла эди.\nАбдулла Ориповнинг илк шеърларидаги дард сталинчи ўзбек мунаққидларини ҳуркитгани рост.\nУлар Орипов шеърларидаги “йиғи” деган жумлага осилиб “совет шоири йиғламайди” дея депсинишди.\nОрипов ўз мавқейини ҳимоя қилиш ўрнига¸ иқтидорга қарата муроса қўлини чўзди. Ўз кемаси ва цензура бандаргоҳини андишадан тўқилган муроса арқони билан боғлашга уринди.\nАбдулла Орипов кейинчалик Совет даврида шўро тарғиботи руҳида шеър ëзганини эътироф қилади:\nБир куни хонадонимизга туман раҳбарлари меҳмон бўлиб келишдию, чамамда мусалласхўрлик ҳам қилишди. Уларнинг баъзилари шеър ёзиб юрганимдан хабардор экан шекилли, дафъатан чақириб, менга «шеър ўқи» деб қолишди. Мен «Кремл деворлари» деган шеъримни тантанали равишда ўқидим. Яқинда юз ёшни қоралаб, қазо қилган Ҳамроқул ота Мамедов эди шекилли (ўшанда райижроқўм раиси), кайфияти баландмикан, дадиллиги қўзиб, «ўғлим ўзинг Кремлни кўрганмисан?» деб қолди. Мен «Йўқ» дедим. У киши «Бўлмаса кўрмаган нарсангни бундай кейин ёзма!», деб қолди. Ўшанда еган дашномим менга ҳозиргача дарс бўлиб келаётир, – дея кейинчалик таъкидлаган бўлса ҳам шоир “қизил” шеърлар ëзишда давом этди.\nАвангард шоирлар ҳазар қилган ЦК КПСС яъни коммунистлар марказқўмини Орипов “Нажот қалъаси” дейишгача борди.\nОриповнинг мамлакатга мусибат келтирган коммунистлар қароргоҳига сиғиниши у билан тенгдош Рауф Парфининг ғазабини келтиради.\nЦК КПСС эмас – “Юрак сенга нажот қалъаси” деб ëзди Рауф Парфи.\nОриповдан кейинги тўлқиннинг дарғаси улкан шоир Муҳаммад Солиҳ назарида бу ҳолат “сайроқи қушнинг одам тилига ўтгани каби” бўлди.\nКурсида ўтирар кўзлари ботиқ,\nСочлари оқариб кетган қуш.\nБизнинг тилимизга ўтиб олган у.\nБизнинг тилимизда гапирган куни\nСочлари оқариб қолган қуш.\nАммо шеърга Чўлпонлар давридаги унутилган жарангни келтиргани учун Орипов мухлислар севгисидан мосуво бўлмади.\n1981 йилда мунаққид Иброҳим Ҳаққул айнан шу масалада Муҳаммад Солиҳ билан тортишади.\nËшлик журналида чоп қилинган мунозарали мақолада мунаққид Иброҳим Ҳаққул назарида Орипов модерн шеърият ялавбардоридир:\n-Биз Абдулла Ориповнинг биринчи шеърларини мактабда ўқий бошлаган эдик. Кундан-кунга унга қаттиқ боғландик — она Ўзбекистонимиз сувратини бошқача кўриб, унинг юрак асарларига кенгроқ қарайдиган бўлдик.\nШу маънода Абдулла Ориповнинг бугунги ёшлар шеъриятига кўрсатган таъсири ҳам шубҳасиз, албатта. Йўқ, бошқа шоирлар ижодини камситиб, Абдулла Орипов шеъриятини ягона мезон қилиб кўрсатмоқчи, деб ўйламанг.\nҒафур Ҳулом, Ҳамид Олимжон, Миртемир каби улкан санъаткорларнинг анъаналарини давом эттириб, ватан мавзуида ўз гапларини айтаётган, шу туфайли ўқувчиларнинг меҳр-муҳаббатини қозонган шоирларимиз кўп.\nШеърият — бутун моҳияти билан бедорликка даъват. Шоирлик руҳан бедорлик, жамият, давр, халқ, энг аввало ватан олдидаги бедорлик. Шоир одам мудроқ ҳиссиётларга таяниб яшаши, маълум бир тоифа кишиларга ўхшаб ватан ва унинг қисмати билан боғлиқ воқеа-ҳодисаларнинг шарпаларинигина кўриб-кўрмасдан қаноат қилиши мумкин эмас.\nУнинг мангу беором руҳи, ҳаловат билмас юраги қайси бир даражаларда бўлмасин, аниқлик маркази. Унда ватан тўғрисидаги муқаддас ҳақиқатлар акс этади. Унда чин эрк ва истиқбол тимсоли — ҳур ватан яшайди. Мана шунинг учун шоир қалбини биз олам ичидаги нурли ва таянч — олам — ростлик олами ўрнида қабул қиламиз. Лекин кўпгина ёш шоирларнинг шеърларида ватандан кўра унга “доир” асоси суст ҳис-туйғулар акс этаётганга ўхшайди. Ёки менга шундай туюлаётирми?\nБу саволга жавоб берган Муҳаммад Солиҳнинг Ориповни танқид қилгани 1981 йилда кўпларнинг таажжубини уйғотди:\n“Ватан — мен учун мутлақо шахсий, ички тушунчадир. Бу ҳақда кўп гапириш, очиқ-яланғоч сўзлаш ахлоқсизликнинг бир кўринишига ўхшайди. Сиз ёшларни айтаяпсиз. Аслида, бу насдан-наслга ўтиб келаётган касаллик: баъзи ёш эмас шоирларимизнинг ижоди ўша касаллик “шарофати” билан яшаб келяпти. Бугунги кунда декларативликнинг ёмон эканлигини гапириб ўтиришнинг ўзи уят. Аммо, гапиришга тўғри келади. Балким, ўн йилдан кейин бу уят янада кучаяр, бироқ ўшанда ҳам гапиришга тўғри келмаса, деб қўрқади одам. Менимча, ўқувчини ҳаяжонга соладиган ҳар қандай яхши шеър ватан ҳақидаги шеър бўлиб қолаверади. Яъни, майсага бағишлаб “асоси суст” шеър ёзган одам Сиз айтган “мавзу”да ҳам дуруст нарса ёзиши гумон. Нимага шундай? Билмайман. Бир нарса дейиш қийин.\nБу Абдулла Ориповнинг “Баҳор кунларида кузнинг ҳавоси” шеъридан бир парча. Назаримда, уни ватан ҳақидаги юксак шеърият намуналари қаторига қўйса арзийди. Лекин афсуслар билан шуни тан олишга мажбурмиз-ки, ҳатто Абдулла Ориповдай катта шоир ижодидa ҳам гоҳо ўз иқтидори ва аввалги шижоатига номуносиб ҳолатлар кўриниб қоляпти: шоирнинг кейинги китобларидаги айрим мадҳия шеърлар унинг энг содиқ мухлислари даврасида ҳам парокандалик уйғотди¸ деган эди 1981 йилда Муҳаммад Солиҳ.\nАбдулла Ориповнинг сўнгги шеърларида¸ умр ибтидосидаги Орипов айта олмаган дард тасвирини кўрамиз. Масалан, ўзбек расмий матбуотида нашр этилмаган мана бу мисраларни мутолаа қилсак.\nМен узоқ даврлар қароқчи бўлдим,\nШу йўлда тобланди, ақл ва юрак.\nЎзимдан ўтганин мен ўзим билдим,\nСен нега қароқчи бўлмоғинг керак?\nМен ёпиқ қўрғонда яшадим қўрқиб,\nНажот деворига тирмашдим узоқ.\nСен нега дунёга қарайсан ҳуркиб,\nНега сен бўлишинг керакдир қўрқоқ?\nҚасамхўр дунёда кун кўрмоқ учун,\nАйтмаган ёлғоним қолмади бирор.\nСен-чи, ҳийлакорлик қиласан нечун,\nСенга ўтрик айтиш нимага керак?\nДуч келган кимсага қилдим хушомад,\nОёғин яладим мушукдай ҳатто.\nЭгилди бир замон тик бўлган қомат,\nБу ҳолни сенга ҳеч кўрмасман раво.\nЭнди сен боболар шавкатига боқ,\nАктёрдек сохтакор шавқларга тўлма.\nМен ҳаёт қўлида бўлдим ўйинчоқ.\nБахтсиз яшаб ўтдим, сен бахтсиз бўлма.\ndata-title="Ҳукуматни нажот қалъаси деб билган шоир ўлди" data-description="Ўзбекистон Халқ шоири, Ўзбекистон қаҳрамони Абдулла Орипов 5 ноябрь куни эрталаб АҚШнинг Хюстон шаҳрида 75 ёшида вафот этди. Eltuz.com ..." data-image="https://eltuz.com/wp-content/uploads/2016/11/14958254_704176269747210_1105129122_n.jpg" data-url="https://eltuz.com/asosiy-mavzular/197666/" data-services="facebook,odnoklassniki,twitter,telegram" data-counter="ig">\nТанқид қилмайдиган матбуотга жанозани ким ўқийди?\nПрезидент Мирзиёев 23 март кунги йиғилишда матбуотни мақтамасликка, бор ҳақиқатни кўрсатишга чақирди. “Мақтаманглар. Мақтайдиган даврлар ўтиб бўлган. Раислар билан ...\nТанишинг, “маблағларингизнинг энг ишончли қўриқчиси”!\nБанк масъулининг айтишича, айни пайтда “Ўзсаноатқурилишбанк” томонидан берилган банк пластик карточкалари сони 1 миллиондан ошиб кетган. “Пластик карточкалар нақд ...\nКузда кетиб кузда қайтдим Совет Армияси сафидан. Бизни армия сафига олий ўқув юртларининг кундузги бўлимидан чақиришганди, бу эса ноодатий ...


Газета Норма маслахатчи / 2014 год / № 43 / Аудитор хабарномаси\nISO 9001:2008 сифат менежменти тизими (бундан буён матнда СМТ деб юритилади) жаҳоннинг кўпгина мамлакатларида уларнинг корхоналари томонидан чиқарилаётган маҳсулотлар ва кўрсатилаётган хизматларнинг рақобатбардошлигини ошириш, экспорт салоҳиятини кучайтириш, шунингдек корхоналарда халқаро стандартларга мувофиқ бўлган сифат бошқаруви тизимини жорий этиш учун қабул қилинган. СМТ энг аввало корхона фаолиятини тузукроқ бошқариш, ички назорат тизимини яхшилаш имконини беради. Мазкур тизим сифат соҳасида муттасил мониторинг олиб бориш ва ижобий натижаларга эришишдек эзгу сиёсатни ишлаб чиқишга қаратилгандир.\nВазирлар Маҳкамасининг «Республика корхоналарида халқаро стандартларга мувофиқ бўлган сифатни бошқариш тизимларини жорий этишни кенгайтириш юзасидан қўшимча чора-тадбирлар тўғрисида»ги Қарори (19.06.2009 йилдаги 173-сон Қарор) талабларини эътиборга олиб, мамлакатимизнинг кўпгина корхоналарида СМТ жорий этилмоқда. Тизим асосида ишни яхши, билимдонлик билан олиб бориш мақсадида корхона ходимлари махсус ўқитилмоқда, зарур ҳужжатлар ишлаб чиқилмоқда.\nМахсус ҳужжатларнинг бўлиши жараёнларни самарали тарзда бошқаришни таъминламоқда. Ишнинг ўзига хос жиҳатларини, ходимлар сонини, шунингдек уларнинг тажрибаси, уқуви, билими, хабардорлик ҳамда тайёргарлик даражасини инобатга олган ҳолда ишлаб чиқилган ҳужжатларда ISO 9001:2008 халқаро стандартининг барча талабларини қамраб олишга ҳаракат қилинган.\nСМТни жорий этишга доир керакли ҳужжатлар сифат бўйича қўлланмада тавсиф этилган. Бу қўлланма СМТни оммалаштириш соҳасидаги фаолиятни тартибга солади. Борди-ю, бирон-бир қўшимча ҳужжатни ишлаб чиқиш ва жорий этиш эҳтиёжи юзага келса, сифат тизими тартиб-таомиллари талабларига («Ҳужжатларни бошқариш тартиб-таомиллари» СТТТ-001 ва «Ёзувларни бошқариш тартиб-таомиллари» СТТТ-002) мувофиқ тайёрланади ва жорий этилади.\nСМТ аудиторлик ташкилотларида молиявий аудиторлик текширувлари ўтказилишини назорат қилади. Мижозлар кўрсатилган хизматлардан қониқиш ҳосил қилишини янада ошириш учун ташкилотлар раҳбарияти истеъмолчиларнинг «аудит ўтказиш жараёни» П-002 ва «Истеъмолчиларнинг талабларини аниқлаш, шартномалар (контрактлар) тузилиши тартиби ва уларни таҳлил қилиш, шартномаларни ижро этиш ҳамда истеъмолчиларнинг қаноатланганлигини таҳлил қилиш тартиб-таомиллари» СТТТ-007да ҳужжатлаштириладиган талабларини аниқлаш ва бажариш механизмларини таъминлайди. Ўз навбатида ISO 9001:2008 стандартлари аудиторлик ташкилотлари олдига қўйган талабларни бажариш учун халқаро стандартлар талабларига монанд бўлган СМТ жорий этилган. Уни ижро этишга доир барча керакли ҳаракатлар сифат қўлланмасида, сифат тизими жараёнлари бўйича ҳужжатларда (П), сифат менежменти тизимларининг тартиб-таомилларида (СТТТ), мансаб йўриқномаларида (МЙ) режалаштирилган ва ҳужжатлаштирилган.\nАудиторлик ташкилоти аудиторлик текширувини сифатли ўтказиши ва мижозларга бундан буён ҳам яхши хизмат кўрсатиши жараёнлар ҳужжатлаштирилишини, аудит ўтказиш усулларини белгиловчи услубиятни ва назорат усулларини; СМТ жараёнларининг тегишли параметрларини назорат қилиш ва бошқариб боришни; стандартлар, йўриқномалар ва услубият талаблари тарзида белгилаб қўйилган ишларнинг сифат мезонларини аниқлашни; сифатни мониторинг ва назорат қилиш ишларини амалга оширишнинг механизмини аниқлаб олиш ва рисоладагидек иш олиб боришини, натижалар мижозга топширилганидан кейинги фаолиятни, бинобарин, агар шартномада айтиб ўтилган бўлса, мижозни бундан буён ҳам қўллаб-қувватлашни, айтайлик ўтказилган текширув натижалари асосида молиявий менежментни тақозо этади.\nКўрсатилган хизматларни идентификация қилиш «Аудиторлик фаолияти тўғрисида»ги Қонунга (9.12.1992 йилдаги 734-XII-сон Қонуннинг 26.05.2000 йилдаги 78-II-сон Қонун таҳрири), аудит стандартлари, ташкилотнинг ички стандартларига мувофиқ равишда содир этилади. Бунинг учун буюртмани расмийлаштириш, қилинадиган ишларни олдиндан режалаштириб олиш, шартномани имзолаш, аудиторлик гуруҳини тайинлаш тўғрисида фармойиш тайёрлаш, аудит режасини тузиш, аудиторлик текширувини ўтказиш ва аудит асносидаги керакли тартиб-таомилларни амалга ошириш, тест варақасини саволларига жавоблар билан тўлдириб ва аудиторлик далилларини сифат назоратчисига тақдим этиш, камчиликларни тузатиш ва ўтказилган аудит натижаларини тузатиб ўзгартириш (ҳисоботда), мижозга якуний аудиторлик ҳисоботи ва хулосасини тақдим этиш лозим. Ишлар туркуми тугалланганидан сўнг, мижоз бажарилган ишларнинг далолатномалари – ҳисобварақ-фактураларини имзоламоғи, аудиторлик файли сақлаш учун архивга топширмоғи керак.\nСМТ бошқарув жараёни доирасида СМТнинг ички аудит ўтказилиши жараёни ҳам белгилаб берилади. «СМТни ички аудитлар томонидан бошқарилиши» СТТТ-003 тартиб-таомили ишлаб чиқилади ҳамда бу тартиб-таомиллар ишлатишга шай ҳолатда сақлаб турилади. Мазкур тизим ички аудитларни ISO 9001:2008 стандартлари, СМТ ҳужжатлари талабларига, режалаштирилиб қўйилган тадбирларга ҳамда тизимнинг ташкилотдаги иши самарадорлигини аниқлаш талабларига мувофиқ режалаштирилиши ва ўтказилишини белгилаб беради.\nСифат менежменти тизимининг ички аудитлари (текширувлари) ходимнинг (бўлинманинг) текширилаётган фаолияти мақоми ва аҳамияти асосида режалаштирилган йиллик жадвалга мувофиқ ёки алоҳида ҳолларда ўтказилади. Мазкур текширувлар шундан кейинги ҳаракатлар текширилаётган фаолият раҳбарларига боғлиқлиги бўлмаган малакали, махсус таълим олган мутахассислар (ички аудиторлар) томонидан амалга оширилади. Ана шу текширувлар натижалари ҳужжатлаштирилади, ҳисоботга киритилади ҳамда жараёнларнинг бошлиқлари ва раҳбарият эътиборига етказилади. Зарурати бўлганда жараёнларнинг бошлиқлари у ёки бу бўлинмадаги ишларга тегишли тузатишлар киритадилар. Кейинги текширувларда ана шу тузатишлар ҳам таҳлил этилади ва уларнинг бажарилиши назорат қилинади. Мазкур босқич ташкилотда сифат менежментини ривожлантириш, шу жумладан ташкилотда ўзини ўзи назорат қилиш ишини ўтказиш учун зарурдир.\nЖараёнларни ўзгартиришга, СМТ татбиқ этиладиган соҳаларни кенгайтиришга оид янги таклифлар йиғилишларда муҳокама этилади. Ўзгартишларни жорий этиш учун сифат бўйича режа ишлаб чиқилади. Ўзгартишлар синовдан ўтказилганидан кейин тасдиқланади, тегишли ҳужжатларга эса ўзгартишлар киритилади.\nСМТни тўғри, билимдонлик ва уқув билан жорий этиш учун мижозларнинг кўрсатилаётган хизматлар сифатидан қаноатланганлик даражаси кузатилади, ташкилот фаолияти, керак бўладиган ресурслар (одам, молия ва техник ресурслар) таҳлил қилинади. Уларга доир талаблар сифат ҳужжатларида ҳам белгилаб олинади.\nТашкилотларда «Кадрларни бошқариш» П-004 жараёнини ҳужжатлаштириб қўйиш мақсадга мувофиқдир. Бунда хусусан доимий тайёргарлик ва малакани ошириб боришни таъминлашни, ходимларнинг масъулияти ва ваколатларини; якка тартибдаги ва гуруҳ учун мўлжалланган лойиҳалар ишлаб чиқишни, уларни бажаришни ва натижаларни баҳолашни; ҳақ тўлаш тизимини; ташкилот ходимларининг талаб-эҳтиёжларини мунтазам равишда таҳлил қилиб боришни; тушган таклифлар ва мулоҳазалардан хабардор этишни; ходимларнинг қаноатланганлик даражасини аниқлаб боришни; ходимларнинг ташкилотга ишга келиши ёки ишдан бўшаб кетиши сабабларини аниқлашни назарда тутмоқ керак.\nТашкилотда амал қилиб турган СМТнинг яроқлилиги ва самарадорлилигини намойиш этиш мақсадида раҳбарият, сифат бўйича вакил, жараёнларнинг бошлиқлари истеъмолчиларнинг қаноатланганлигига оид маълумотларни, кўрсатилаётган хизматларнинг, жараёнларнинг талаблари, хусусиятлари ва тамойилларига мувофиқлигига оид маълумотларни таҳлил қиладилар. Ана шу маълумотларнинг ҳаммаси аудиторлик ташкилоти ўз мижозларига тақдим этаётган хизматлар сифатининг умумий даражаси ҳақида тасаввур беради. Мазкур жараёнда ташкилотнинг СМТга киритилган ва ҳар бир жараён бўйича «ресурс» сифатида таърифланган барча ходимлари иштирок этадилар.\nСМТни бошқариш жараёни доирасида «Тузатувчи ва огоҳлантирувчи ҳаракатлар билан бошқариш» СТТТ-05 тартиб-таомили билан белгиланган зарур тузатувчи ва огоҳлантирувчи ҳаракатлар ўтказилади. У тегишли номувофиқликлар (тузатишлар) ҳамда ҳақиқатдаги ёки истиқболдаги номувофиқликларнинг сабабларини тартибга солади.\nТузатишлар сифатида шикоятлар ва истеъмолчиларнинг аудитдаги номувофиқликлар ҳақида берган хабарлари кўриб чиқилади. Уларнинг аудит натижалари, жараёнлар ва сифат тизимига тааллуқли бўлган сабаблари ўрганиб чиқилади. Бундай ўрганиш натижалари рўйхатдан ўтказилади. Номувофиқликларнинг аниқланган натижалари таҳлил этилиб, бартараф қилинади.\nОгоҳлантирувчи ҳаракатларни ўтказишни талаб қиладиган ҳар қандай муаммоларни ҳал этиш учун зарурий чора-тадбирлар белгиланади. Ташкилот раҳбариятига таҳлил этиш учун тузатишлар киритиш ва уларнинг мақсадга мувофиқлиги масалалари тўғрисидаги барча ахборот тақдим этилади.\nТажрибанинг кўрсатишича, ISO 9001:2008 жорий этилиши эвазига ташкилотда мижозлар сони кўпаймоқда, сабаби уни жорий этган кўплаб компаниялар айнан СМТга эга компанияларни танлашлари эҳтимоли катта.\n«Marikon Audit» МЧЖнинг\nISO 9001:2008 СМТ бўйича менежери.\nПрочитано: 1852 раз(а)


«ЯШИЛ МАКОН» УМУММИЛЛИЙ ЛОЙИҲАСИ – АМАЛДА! (+ВИДЕО) - AUZ.UZ\n«ЯШИЛ МАКОН» УМУММИЛЛИЙ ЛОЙИҲАСИ – АМАЛДА! (+ВИДЕО)\nКейинги йилларда атроф-мухитга бўлган салбий таъсирлар ортиб бормоқда. Атмосферага турли ифлослантирувчи моддалар чиқарилиб, флора ва фаунага хавф ортмоқда. Шунинг учун мамлакатимизда табиатни мухофаза қилишга қаратилган экологик сиёсат амалга оширилмоқда.\nПрезидент Шавкат Мирзиёев эълон қилган “Яшил макон” умуммиллий лойихаси доирасида йилига 200 млн туп бута ва дарахт экиш режалаштирилган. Шу мақсадда ўтказилаётган “Бир миллион дарахт” акцияси вилоятимизда ҳам қизғин тус олди. Андижон тумани адирликларига қурилаётган умумий майдони 4 минг гектар бўлган Янги Андижон шаҳарчасининг 1820 гектари яшил ҳудуддан иборат бўлади.\nЖумладан, 6 ноябръ куни вилоятимиздаги қатор ташкилотлар ушбу массивда 30 сотихдан иборат ҳудудда тупроқ ва иқлим шароитига тез мослаша оладиган 25 турдаги дарахт кўчатларини ўтқаздилар.\nМаълумот ўрнида, Андижон вилоятида шу кунгача 55 минг тупдан ортиқ мевали ва манзарали дарахтлар экилиб, яшил майдонлар барпо этилмоқда.


Андижонда бўғма касаллиги аниқландими? Вазирлик аниқлик...\n11.05.2018 17:38 0 219\nСоғлиқни сақлаш вазирлиги «Озодлик» сайтида Андижон шаҳрида яшовчи 3,5 ёшли болада бўғма (дифтерия) касаллиги қайд этилганлиги тўғрисида хабарга раддия берди. Бу ҳақда «Xabar.uz»га вазирлик ахборот хизмати хабар берди.\nМаълум бўлишича, мазкур масалани жойига чиқиб ўрганиш мақсадида мамлакатимиздаги етакчи олим ва шифокорлардан иборат тезкор гуруҳ ташкил этилиб, Андижон шаҳрига юборилган. Гуруҳга Соғлиқни сақлаш вазирлиги Санитария-эпидемиология назорати Бош бошқармаси бошлиғининг ўринбосари, тиббиёт фанлари номзоди Д.Турсунова раҳбар этиб тайинланган.\n«Жорий йилнинг 7 май куни 2014 йил 21 августда туғилган А.Шуҳратбеков “йирингли-некротик ангина” бирламчи ташхиси билан Андижон вилояти юқумли касалликлар шифохонасига ётқизилган. Онаси берган маълумотга кўра, бемор бола 5 май куни музқаймоқ истеъмол қилган ва 6 май куни унда ҳолсизланиш, инжиқлик, рангини оқариши каби белгилар пайдо бўлган. 7 май куни тана ҳарорати кўтарилиши, томоқда оғриқ кузатилгани боис бола вилоят юқумли касалликлар шифохонасига олиб борилган» — дейилади вазирлик раддиясида.\nБемор шифохонада мутахассислар томонидан кўрикдан ўтказилгандан сўнг унга замбуруғли ангина бирламчи ташхиси қўйилиб, реанимация бўлимига ётқизилган. Бу вақтда беморнинг ҳолати ўртача оғирликда бўлган. Шундан сўнг таҳлил учун тегишли биологик намуналар олиниб, лабораторияга топширилган ва барча муолажалар вақтида ўтказилган.\nРаддияда айтилишича, бемор Соғлиқни сақлаш вазирлиги томонидан юборилган мутахассислар томонидан консилиум қилиниб, такрорий тиббий кўрикдан ўтказилиб, унга йирингли-некротик ангина ва бўғмага қўшимча текшириш буюрилган.\n«Кўрсатилган малакали тиббий ёрдам натижасида 11 май куни бемор А.Шуҳратбековнинг умумий саломатлиги қониқарли, деб баҳоланди. У фаол ҳаракатланмоқда, овқатланиши яхши, иситмаси йўқ. Яқин кунларда уйига жавоб берилади ва шундан сўнг бемор ҳудуддаги тиббий патронаж хизмати назоратига олинади», дейилади вахирлик ахборотида.\nМанбада бола 2 ёшга тўлгунга қадар миллий эмлаш жадвалига мувофиқ бўғма касаллигига қарши 4 маротаба эмлангани алоҳида таъкидланади.\n«Жорий йилнинг 11 май куни микробиологик таҳлил натижалари ҳам олинди. Андижон вилояти Давлат санитария-эпидемиология назорати маркази бактериология лабораториясининг 2018 йил 11 майдаги 56-, 57- ва 284-сонли микробиологик текшириш натижалари ҳамда касаллик клиникаси ва кечиши асосида беморга стрептококк этиологияли йирингли-некротик ангина якуний ташхиси қўйилди. Айрим хориж электрон нашрлари тарқатганидек, бемор А.Шуҳратбековга қўйилган бўғма касаллиги тахминий ташхиси тасдиқланмади», дея хулоса қилинади раддияда.\nСоғлиқни сақлаш вазирлиги раддия бўғма касаллиги


Олтинкўлда Хотира ва қадрлаш куни кенг нишонланди\n16:34 / 08.05.2016\nЎтганларни хотирлаб, фаҳрийларни эъзозлаш халқимизнинг эзгу қадриятларидандир. Андижон вилояти Олтинкўл туманида сана олдидан тумандаги етти нафар Иккинчи жаҳон уруши қатнашчилари ва мамлакатимиз ривожига ўз ҳиссасини қўшган фаҳрий инсонлар ҳолидан хабар олинди.\nКуни кеча 9 май – Хотира ва қадрлаш куни муносабати билан туман марказидаги Хотира ҳиёбонида “Муштипар она” ҳайкали пойига гулдасталар қўйиш маросими ўтказилиб унда уруш қатнашчилари, фаҳрийлар, туман ҳокимлиги, туман прокуратураси, ички ишлар бўлими, туман мудофаа ишлари бўлими, фаол ёшлар ва жамоатчилик вакиллари иштирок этдилар.\nМунгли мусиқа садолари остида аждодларимизнинг ўчмас хотираси ёд этилиб, ҳайкал пойига гулдасталар қўйилди. Кўпни кўрган отахон-онахонлар ёш авлод вакилларига юртимиздаги тинчлик ва фаровонликнинг қадрига етиш, Ватан олдидаги бурч ва унинг ривожланишида сидқидилдан меҳнат қилиш ҳар бир инсоннинг вазифаси эканлиги ҳақида гапирдилар. Тадбирнинг давоми “Истиқлол” кафесида бир пиёла чой устида давом эттирилиб, фаҳрийларга совғалар улашилди. Туман маданият уйи санъаткорлари томонидан “Хотира абадийдир, қадр муқаддас” деб номланган концерт дастури намойиш қилинди.


Самарқанд шаҳридаги 2-Болалар ва ўсмирлар спорт мактабида бадиий гимнастика бўйича “Камолот” ғунчалари” республика очиқ турнирининг вилоят босқичи бўлиб ўтди.\nВилоят маданият ва спорт ишлари бошқармаси, “Соғлом авлод учун” халқаро хайрия фонди, Ўзбекистон Болалар спортини ривожлантириш жамғармаси вилоят бўлимлари ҳамда “Камолот” ёшлар ижтимоий ҳаракати вилоят кенгаши ҳамкорлигида ташкил этилган мусобақада 11-12, 13-15 ёш тоифасида 30 га яқин нафосат маликалари ўз маҳоратини намойиш этди.\n— Бугунги кунда спортнинг гимнастика тури қизлар ўртасида тобора оммалашиб бормоқда, — дейди “Камолот” ЁИҲ вилоят кенгаши ахборот хизмати ходими Моҳинур Маҳмудова. — Мусобақанинг шаҳар ва туман босқичларида 200 дан ортиқ ўқувчи-ёшларнинг қатнашгани бунинг яққол мисолидир. Узоқ ва чекка туманлардаги ёшлар ўртасида бадиий гимнастикага қизиқиш ортиб бораётгани қувонарли. Бунда мамлакатимизнинг Биринчи Президенти Ислом Каримов томонидан ёшларнинг ўзлари қизиққан спорт турлари билан шуғулланиши учун яратиб берилган шарт-шароитлар муҳим омил бўлиб хизмат қилмоқда.\nМусобақада А.Акобирова, Р.Мирсодиқова, М.Абдуғаффорова ўз ёш тоифасида ғолибликни қўлга киритиб, турнирнинг республика босқичига йўлланма олди.\nFолиб ва совриндорлар эсдалик совғалари билан тақдирланди.


Санъаткорлар солиқ тўлайди (ми)? | Ўзбекистон ва жахон янгиликлари\nСанъаткорлар солиқ тўлайди (ми)?\nИқтисод 21 май 14:34 1 001\nЎзбекистон Республикаси Вазирлар Маҳкамасининг бир нечта қарорлари билан концерт-томоша фаолиятини тартибга солиш, уни лицезиялаш тартибига бир қатор ўзгартиришлар киритилди, деб хабар бермоқда Давлат солиқ қўмитаси.\nВазирлар Маҳкамасининг, 2017 йил 11 майдаги 270-сон қарори билан лицензия ва рухсатнома талаблари ҳамда шартларига қатъий риоя этилишини таъминлаш, лицензиатлар ва концерт томоша тадбирларининг ташкилотчилари томонидан қонунчилик талабларининг бажарилиши юзасидан тизимли назорат ўрнатиш «Ўзбекконцерт» давлат муассасаси зиммасига юклатилди. Авваллари бу ишларни «Ўзбекнаво» эстрада бирлашмаси юритар эди.\nКонцерт-томоша фаолиятини лицензиялаш Миллий эстрада санъатини ривожлантириш ва мувофиқлаштириш кенгаши ҳузуридаги ижодий кўмаклашувчи вакиллар гуруҳининг хулосалари асосида Ўзбекистон Республикаси Маданият вазирлиги ҳузуридаги «Ўзбекконцерт» давлат муассасаси томонидан амалга оширилади.\nЛицензияни кимлар олиши мумкин? У фақат ижрочиларга — жисмоний шахсларга ва ижодий жамоаларга – юридик шахсларга берилади.\n«Концерт томоша фаолиятини лицензиялаш тартиби тўғрисида»ги Низомга киритилган ўзгартиришларда санъат аҳли, шу йўналишда тадбиркорлик билан шуғулланувчилар учун бир мунча қулайликларни кўриш мумкин. Аслида олинган лицензия 5 йил муддатгача амал қилади. Аммо талабгорнинг аризасига кўра, 5 йилдан кам муддатга ҳам ҳам берилиши мумкин. Ўзгартириш киритилгунга қадар, унинг «энг кам вақти» 1 йил эди. Юқоридаги ҳужжат билан у 3 ойгача қисқарди.\nЯна бир муҳим ўзгаришни давлат божини тўлашда кўриш мумкин.\nАвваллари бу маблағ лицензия талабгорлари томонидан эстрада санъатини ривожлантириш жамғармасининг депозит ҳисоб рақамларига ўтказиларди. Ўзгартириш билан эндиликда лицензияловчи органнинг махсус ҳисоб рақамига тўланади ва у қуйидагича тақсимланади:\n30 фоизи – республика бюджетига;\n70 фоизи – Ўзбекистон Республикаси Маданият вазирлиги ҳузуридаги Маданият ва санъатни ривожлантириш жамғармасининг ҳисоб рақамига.\nДарвоқе, авваллари лицензия берилган санадан бир йил ўтмасдан лицензиянинг амал қилиши тўхтатилганда ёки у бекор қилинганда давлат божи бир йиллик миқдорда ундирилар эди. Эндиликда у ўз кучини йўқотди.\nТабиийки, лицензия олишга талабгорларда қанча миқдорда давлат божи тўлаши ҳақидаги маълумот ҳам қизиқтиради. Уни ундиришда адолатлик тамойилига амал қилинади. Концерт-томоша фаолиятини амалга ошириш ҳуқуқига лицензия олган юридик шахслар ҳар бир ижрочига берилган рейтинг гуруҳига боғлиқ равишда табақалаштирилган миқдорларда давлат божи тўлайдилар.\nДавлат божи миқдори ҳар бир лицензия талабгори учун унга берилган рейтинг гуруҳига боғлиқ равишда белгиланади.\nМасалан, 1 гуруҳга мансублар ижодий фаолияти давомида камида 5 та мусиқий альбом чиқарган, атоқли ёзувчи ва шоирлар билан ўзаро ҳамкорликни йўлга қўйган бўлиши лозим. Шунингдек, «Ўзбекистон Республикаси халқ артисти» ёки бошқа фахрий унвонлари ҳамда республика ва халқаро даражадаги кўрик танлов ғолиби дипломлари мавжудлиги инобатга олинади. Ҳамда бу гуруҳдаги энг кам ойлик иш ҳақининг 195 баравари миқдорида давлат божи тўлайдилар. Шу тўланган маблағ ҳисобида солиқ ушлаб қолинади. Санъаткорлар ўзининг ижодий йўналишида бошқа турдаги солиқларни тўламайди.\nЎзгартиришларда кекса ёшдагилар, ногиронлар ёшлар манфаатига ҳам алоҳида эътибор берилган.\nМасалан, пенсионерлар, I ва II гуруҳ ногиронлари концерт-томоша фаолиятини амалга ошириш ҳуқуқи учун давлат божларидан озод қилинган. IV рейтинг гуруҳига мансуб, таълим муассасаларида ўқиётган ҳамда биринчи марта лицензия олаётган ижрочилар ушбу таълим муассасасида таълим олиш даврида (тегишли тасдиқловчи ҳужжат мавжуд бўлганда), бироқ лицензия берилган санадан бошлаб кўпи билан бир йил мобайнида давлат божи тўламайди. Агарда бу гуруҳга киритилганлар энг кам ойлик иш ҳақининг 40 баробари миқдорида давлат божи тўлаши кераклигини инобатга олсак, демакки, уларга ижодий фаолиятини янада ривожлантириш учун имконият тақдим этилмоқда.\nИлтимос, изоҳ билдириш учун қуюдаги сервислар орқали тизимга киринг\nЎзбекистонда АҚШ долларининг расмий курси 9400 сўмдан ошди\n16 сентябрь 11:03\nСуперконтракт нархлари пасайиши кутилмоқда\n11 сентябрь 11:53\nЎзбекистонда импорт автомобилларнинг «растаможка»си икки бараварга арзонлашиши мумкин\n10 сентябрь 15:48\nОТМда контракт нархларининг оширилиш сабаблари маълум қилинди\n10 сентябрь 15:23\nБу йил терилган 1 кг. пахта учун қанча тўланади?\n10 сентябрь 11:52\nТалабаларга контрактни ойма-ой тўлаш имкони яратилди\n10 сентябрь 11:46\nЙҲХББ ҳайдовчиларни огоҳлантирди\n9 сентябрь 10:30\nЧет эл валютасида давромад олувчи тадбиркорлар энди маблағларни миллий валютада ечиб оладилар\n6 сентябрь 11:34\nТалабаларга стипендияли ва стипендиясиз тўлов-контракт миқдорларини тўлаш имкони яратилди\n6 сентябрь 10:31\nСовуқ сувнинг нархи яна оширилиши кутилмоқда\n6 сентябрь 10:17\nҲокимларнинг ёрдамчилари биттага кўпайди – Президент қарори\nҲокимларга йил якунигача имкон берилди\n1 августдан иш ҳақи, пенсия ва стипендия миқдори оширилади\nЎзбекистонда энг кам ойлик иш ҳақи 172 минг сўм эмас, балки 426 минг сўм\nЎзбек футбол мухлиси Президентимизга мурожаат йўллади\nПўлат Бобожонов: 4 ёшли ўз қизини урган ички ишлар идораларининг собиқ ходими «қусурлари учун соҳадан четлатилган»\nШавкат Мирзиёев Ислом Каримов қабрини зиёрат қилди\nДоимо янгиликлардан хабардор бўлинг\nЎзбекистон ва Дунё янгиликлари\nСайт материалларидан тўлиқ ёки қисман фойдаланилганда веб-сайт манзили кўрсатилиши шарт! Барча ҳуқуқлар амалдаги қонунчиликка биноан ҳимояланган. Ўзбекистон матбуот ва ахборот агентлигидан 1156-сонли гувоҳнома билан рўйхатдан ўтган.


OzodDayjest: Россиянинг “помидор сиёсати”га жавобан Каримов доктринасини тиклаш таклиф қилинди\n25 январ 2021, Тошкент вақти: 15:33\nРоссия 26 ноябрдан Фарғона вилоятида етиштириладиган помидор ва қалампирга тақиқ қўйди.\nФарғона вилоятида етиштирилган помидорни Россияга олиб кириш тақиқланиши ортидан иқтисодчи-блогер Отабек Бакиров Москванинг “помидор сиёсати”га жавоб ўлароқ Ислом Каримов доктринасини тиклашни таклиф қилди. Бош прокурор ўринбосари сенаторга эътироз билдирди. Жорий ҳафта матбуот шу каби воқеалар ҳақида хабар берди.\nРоссиянинг “помидор сиёсати”га жавобан Каримов доктринасини тиклаш керакми?\nРоссия ветеринария ва фитосанитария назорати бўйича федерал хизмати 26 ноябрдан Фарғона вилоятида етиштириладиган помидор ва қалампирга тақиқ қўйди. Мазкур чеклов сабзавотларда тобамовирус аниқлангани билан изоҳланган.\nЎзбекистонлик блогерлар ушбу ҳолатга танқидий муносабат билдирди. Хусусан, иқтисодчи-блогер Отабек Бакиров Москванинг “помидор сиёсати”га жавоб ўлароқ Ислом Каримов доктринасини тиклаш вақти етгандир дея савол қўйди.\n“Бундай тақиқларга, масалан, Ислом Каримов пайтида биронта Кремль шпионини қўлга тушириш билан дарҳол жавоб бериларди. Анча вақтгача бундай ҳаракатлардан ўзини тийишарди. Чунки билишардики, биз улар бизга етказганидан ортиқроқ даражада зарар етказа оламиз. Умуман, Россиянинг империяча сиёсатига қарши ягона таъсирчан чора улардан кўра кўпроқ зарар етказиш мумкинлигини доимий равишда ва намойишкорона кўрсата олиш ҳисобланади”, - деб ёзади О. Бакиров.\nPlatforma.uz Телеграм канали эса Москвадан берилаётган бу каби сигналларни шундай изоҳлайди: “Ўзбекистоннинг Россия регионалистик геосиёсати маҳсули бўлмиш ЕОИИ бўсағасида тайсаллаб туриши, табиийки, Россия бош сиёсатчисининг асабини толиқтирмоқда”.\nСветлана Ортиқова: “Прокурорлар “лайлак ҳайдаб” юргани йўқ!”\nБош прокурор ўринбосари Светлана Ортиқова сенатор Абдураҳим Эркаевнинг мулоҳазаларига эътироз билдирди (www.xabar.uz, 22 ноябрь).\nОлий Мажлиси Сенатининг тўққизинчи ялпи мажлисида сенатор А. Эркаев маданий мерос объектларига дахл қилган шахсларни жавобгарликка тортиш масаласида гапирар экан, Қашқадарё вилоятининг Шаҳрисабз, Яккабоғ ва Чироқчи туманларидаги ёдгорликларга тахминан 22 миллиард сўмлик зарар етказилгани, моддий-маданий мерос объектларида ноқонуний уй-жойлар қурилганини танқид қилган эди.\nСенатор маданий объектларнинг муҳофазаси ўз ҳолига ташлаб қўйилганини айтиб, “Прокуратура органларининг хаёлига бу масала келадими?” дея савол қўйганди.\nБош прокурор ўринбосари С.Ортиқова бу саволга “прокурорлар лайлак ҳайдаб юргани йўқ” деган мазмун ва оҳангда жавоб берган.\nС. Ортиқовага кўра, маданий мерос объектларини муҳофаза қилишга доир қонунчилик ижроси устидан прокурорлик назорати ўрнатилган.\nМасалан, шу йилнинг ўзида 45 та ноқонуний ҳуқуқий-норматив ҳужжатга протест келтирилган. Қонун бузилиши ҳолатларига олиб келган сабаб ва шароитларни йўқотишга қаратилган 106 та тақдимнома киритилган, 31 нафар шахс интизомий ва маъмурий жавобгарликка тортилган.\nШунингдек, бош прокурор ўринбосари бу борада Маданият вазирлиги ҳузуридаги департамент ҳам самарали ишлаши лозимлигини эслатган.\nАктриса Суғдиёна Азимова авария оқибатида кўрган зарарини ундира олмаётганидан ёзғирди\nАктриса Суғдиёна Азимова Instagram саҳифасида автоҳалокат натижасида Lada Хray автомобили яроқсиз аҳволга келиб қолгани, суд қарори билан айбланувчи деб топилган фуқаро эса зарарни тўлаб бермаётгани ҳақида ёзди (www.daryo.uz, 25 ноябрь).\n“Автоҳалокат содир бўлганига ҳам бир йил бўлди. Аммо ҳалигача айбланувчи Тошкент шаҳри Миробод тумани маъмурий суди қарори билан 70 млн сўм чиқарилган зарарни тўламаган. Инфляция ҳисобига мен ҳар куни ютқазяпман. Жиззах вилояти Бахмал тумани МИБ ходимлари Президент халқ қабулхонасига қўнғироқ қилмагунимча қарор борганини ҳам билишмади ва ниҳоят июнда уларнинг овозини эшитишга муяссар бўлдим. Минг афсуски, ҳар қўнғироқ қилганимда эрта, индин, деган гапни такрор эшитаман” , - деган С.Азимова.\nҚайд этилишича, айбланувчи воқеа жойидан жуфтакни ростлаган. Маҳкама жараёнида судьянинг нимага воқеа жойидан қочиб кетдингиз деган саволига “мен каттароқ жойга ишга кирмоқчи эдим, шунга “ЧП” бўлишини хоҳламадим деб жавоб берган.\n“Ҳозирда айбланувчи Тошкентда ишлаяпти. Майли, Ўзбекистон Республикаси қонун ва қарорларидан ҳам қўрқмайдиган бу “қора ботир” зўр экан, тарбия қилган отаси ва сут берган онаси аёл кишининг ҳаққидан қўрқмасмикан?! Минг афсус, онамнинг ёлғиз қиз фарзандиман, эркак киши бўлганимда, бошқача гаплашар эдим!”- деган актриса.


ИнтерФУТБОЛ :: Ракурс: Аввало, шифокорга миннатдорчилик!\nЛионель Месси 10 август куни расман «ПСЖ» сафига қўшилди. Шу тариқа «Барселона»нинг бутун бир даври хотима топди, жамоа узоқ йиллик мутлақ етакчисидан айрилди. Шунинг баробарида Лео томонидан юксакликка кўтарилган 10-рақамли футболка ҳам эгасиз қолди. Орадан кўп ўтмай, каталонияликлар «10» Месси шарафига «музлатилмаслиги», аксинча, уни бўлажак «қирол» Ансу Фатига топширишларини маълум қилишди.\nБу йигитчанинг ҳаёти ва фаолияти ҳозирнинг ўзида бир қатор ёрқин саҳифалар билан бойиганини алоҳида таъкидлаш керак. Дейлик, Ансу ўтган йилнинг сентябрь ойида «Барселона»нинг энг яхши футболчиси сифатида эътироф этилди. Диққат қилинг, у ўша пайт 17 ёшли ўсмир эди. Иқтидорли ҳужумчи шунингдек, Европа Чемпионлар Лигасида 2та гол урди. Хусусан, бу ишни 18 ёшга тўлишидан олдин амалга оширган тарихдаги биринчи футболчига айланди. Фати яна «Реал»га қарши ўйинда гол урган энг ёш футболчи бўлди. Яна бир томони, «Барселона» нинг «Реал» дарвозасига урган юбилей - 400-голига муаллифлик қилди. Бироқ ҳаммаси жуда яхши кетаётган бир паллада нохушлик юз берди - янги юлдузча ўтган йилнинг ноябрь ойида жиддий жароҳатга йўлиқди ва узоқ муддатга сафдан чиқди. Оқибатда Евро-2020ни ҳам ўтказиб юборишига тўғри келди.\nАнсу фақат август ойи бошида тўп билан ишлашни бошлади. Кейин 1 сентябрь куни «Барса»нинг фахрли рақами - «10»ни олди. Мана, йигитча нақ 323 кундан кейин расмий ўйинда кўриниш берди. Аниқроқ айтсак, Роналд Куман уни 26 сентябрь куни «Леванте»га қарши кечган ўйин қайдномасига киритди. Фатининг узоқ кутилган қайтиши учрашувнинг 81-дақиқасига тўғри келди. Мессининг кетганидан ҳамон аламзада мухлислар ёш ҳужумчини муносиб кутиб олишди. Люк де Йонг ўрнини эгаллаган Фати эса трибуналар олқишига жавоб беришни пайсалга солгани йўқ: майдонга тушганидан атиги 10 дақиқа ўтиб, 2:0 ҳисобини 3:0га айлантирди. Табиийки, бутун «Камп Ноу» Ансунинг бу гол билан ўзгача табриклади, «Барса»нинг барча футболчилари ва ходимлари ҳам. Трибунадан жой олишган футболчининг яқинлари эса беихтиёр йиғлаб юборишди.\nАсосийси, Фатининг ўзи эсанкираб қолмади ва голни нишонлаш учун тикланишига катта ёрдам берган шифокор томон югурди. Ансу ўйиндан кейин ҳам бу ҳолатга алоҳида тўхталди: «Шифокорлар ва мураккаб даврда мен билан бирга бўлган мухлислар, клуб ходимлари, барча-барчага катта раҳмат. Албатта, энди жамоага қўлдан келганича ёрдам беришга ҳаракат қиламан. Биз «Барcелона»миз, совринлар учун курашишимиз шарт. 10-рақамли футболкани кийиш - бу босим эмас, балки ғурур».


Ахлоқус солиҳийн: Хотиржамлик — таслимиятда | Azon.uz - Ахборот-таҳлилий портал\nАхлоқус солиҳийн: Хотиржамлик — таслимиятда\n522 19:05 13.05.2022\nБанда томонидан намоён этиладиган ёмон одоблардан бири – бу ниманидир Яратгандан беодоблик билан сўрашидир. Парвардигор унинг дуосини ижобат этгандан сўнг одатда кетидан безовталик берувчи кўпгина қийинчиликлар жўнатади. Шунда банда Аллоҳдан ўша берган инъомининг заволини сўрай бошлайди. Борди-ю банда уялиб, Аллоҳдан ҳеч нарса сўрамаган тақдирида ҳам Парвардигор унга ўша неъматларни кутганидан-да зиёдаси билан, муҳими, оқибатини хайрли бўлиш шарти билан берган бўларди. Шу боис, маъқули, сўровда беодоб бўлмаслик. Бу гап фақат ўзи учун Аллоҳдан сўраб дуо қилаётган кишигагина тегишлидир, ўзгалар учун яхшилик сўрашда эса ҳеч қандай чегара йўқ.\nБаъзан Аллоҳ таолонинг раҳмати Унинг синовларида яширин бўлгани каби синовлари ҳам гоҳо раҳматида яширинган бўлиши мумкин. Шу маънода кўпгина неъматлар ҳақида ўйлаганимизда унинг замирида қанчалар мусибат борлигини кўришимиз мумкин. Мазкур мусибатларнинг энг ози эса Аллоҳнинг ўша бандадан берган неъматлари ҳаққини бажо келтиришни талаб этишидир. Бу неъматлар ўзларининг шукрларини нафақат тилда, балки дилда адо этишларини ҳамда уларни ўзидан билмай, доимо Аллоҳ таолога нисбат беришларини ва керакли жойларгагина харж этишларини тақозо этадилар.\nХудди шундай, агар биз бошимизга тушган балою кулфатларнинг ҳақиқатига назар соладиган бўлсак, уларнинг замирида қанча-қанча яхшиликлар яширинлигини ҳам кўрамиз. Ахир мусибат бизни ҳилм, шикасталик, меҳру шафқат каби туйғуларга ўргатиб, кибрдан халос этмайдими?\nПарвардигорнинг барча турдаги ибодатларни адо этиш ва илм ўрганишга ундашининг асосий сабаби бизларни тўлалигича ўзига қаратиш учун эди, холос. Пайғамбарлар ва улуғ аҳлуллоҳларнинг нафслари Аллоҳнинг амру таклифларига тўла-тўкис риоя этишлари сабабли ҳилму шикасталикнинг камолига етишиб бўлгандир. Айни шунинг учун ҳам бу мартабадаги кишиларнинг нафси одатий камчилик ва нуқсонлар билан имтиҳон қилинмайди.\nЭнди қуйидаги ҳол хусусида яхшилаб ўйлаб кўрайлик. Ҳали нафсини яхшилаб покламаган кишининг ўз ибодатлари сабаб кибрланиб, талтайиб қолиши маълум бир ҳолат. Шунда агар Аллоҳ таоло унинг ҳолига раҳм этишни хоҳласа, уни бирор-бир балога, масалан, дейлик, зинога гирифтор этиб, қўшнилар ва танишлар орасида беобрў қилади, боз устига маҳкамадан одам жўнатиб, номини жиноятчилар дафтарига қўшади. Натижада у ўзини бир томчи нопок сувдан ҳам паст ва хор ҳолатда сеза бошлайди.\nКунларнинг бирида имом Шаъроний қуддиса сирруҳу уйқуларида: “Эй Абдулваҳҳоб! Барча ҳикматлар ва илоҳий китоблар маъносини ўзида жамлаб ифодалаган мана бу сўзларни тингла!” деган овозни эшитдилар. Шунда у зот: “Ҳа, эшитяпман!” деб жавоб қайтардилар.\n“Банда ўзининг қалбини бир нафасга бўлса ҳам бирор-бир ишни бажариш ихтиёри билан банд этмаслиги зарур. Ҳатто навбатдаги оладиган нафасини олиш ва олмасликнинг фикру ихтиёри ҳам унда бўлмаслиги керак. Унинг вазифаси биз унинг қўллари орқали яратаётган амалларга эътибор бериб, уларнинг ҳаққини бажаришга интилмоғидир. Дейлик, бу амал агар ибодат бўлса, у учун Бизга ҳамду сано айтиб, шукр қилмоғи лозим бўлади. Мабодо бу амал гуноҳу маъсият бўлса, у суратда ҳам бу амални тақдир этганимиз учун бизга ҳамд айтиши ва кетидан ўзининг журму итоатсизлиги учун истиғфор қилиши зарурдир. Борди-ю агар ғафлат ва лоқайдликка ўхшаш саҳву хатолар бўлса албатта, ўрнини хайрли амаллар билан тўлдирмоғи лозим. Шундай қилиб сенга қўлларинг орқали яратилаётган амалларда Бизга нисбатан қандай одоб сақлашинг лозимлигини уқтириб қўйдик”.\nБундан шу маълум бўладики, ҳар қандай содир этилган амалнинг ўзига мувофиқ давоси бор экан. Агар кўзга кўринар-кўринмас аъзоларнинг амалларини бир шаҳарга ўхшатадиган бўлсак, бандани гўё унинг дарвозасини назорат қилиб турган бир эшик қоровулига ўхшатишимиз мумкин. Унинг вазифаси дарвозадан кириб чиқаётган ҳар бир амалга ўзига яраша ҳақини бериш, холос. Чин банда ҳар қандай вазиятда ўзининг фаолиятини тўғри баҳолаб, бандалигича қолиши керак.\nҲар бир камолотга эришган киши нарсаларнинг ўзаро муносабатига соғлом назар билан қарайди. Бу нарсага бир кўз билан қарагувчи баъзи фақиҳ ва муридларнинг ҳолини эса кўзи ожиз кимсага ўхшатиш мумкин. Кимки ўзини бирор-бир амалнинг яратувчиси ҳисоблайдиган бўлса, у ўзини Яратувчига шерик қилиб қўйибди. Аслида эса инсон, дейлик, бирор-бир нарсани ярата олган тақдирида ҳам, албатта, уни катта бир нуқсонлар билан яратган бўлар эди...\nДарҳақиқат, Аллоҳ таоло биздан қандайдир фаолият яратишни ҳеч қачон талаб этмайди. Фақат У: “Буюрганимни бажаринг, уни яратувчи фақат Ўзимман, бошқа ҳеч ким эмас!” дейди.\nБундан келиб чиқадики, банданинг содир этилган гуноҳ учун озор чекиши миқдори маз-кур гуноҳнинг руёбга чиқишига унинг қай даражада алоқадорлигига боғлиқ. Шунинг учун ҳам банда бу жараёнда ўз гуноҳларини арзимас деб ҳисоблаши асло мумкин эмас. Балки оғир дея\nёндашиши зарур, чунки фақат шундай ёндашувгина инсон қалбига қувват бериб, унинг тайёргарлигини оширади ҳамда самимият пиллапояларидан улуғ “эҳсон” мақомига кўтаради. Айни шу даражада банда содир этган гуноҳларининг Аллоҳнинг чексиз улуғ мағфирати олдида арзимас эканлиги ва бу ерда ҳақиқий Фоил – Яратувчи, Парвардигор эканлигини англаб етади. Аммо бу эҳсон мақомига етишган муҳсинларга тегишли сўздир. Шу боис у биз оддий мўминларни содир этган гуноҳларимиз туфайли чекаётган пушаймону надоматларимиздан жудо қилиб қўймаслиги керак! Акс ҳолда, бу нарса бизни ҳалокатга судрайди.\nАллоҳни таниган одам бирор-бир иш-ҳаракатлар яратилишида ўзини иштирокчи деб ҳисобламайди, аксинча, ўзини Аллоҳ амрларини амалга оширувчи восита бўлган бир вужуддай кўради. Чунки фаолиятлар айни пайтда сифат ҳам бўлиб, фақат тана орқали намоён бўлади. Банданинг аъзоси вужудга келаётган амаллар учун мисоли бир эшик вазифасини ўтайди. Бу ҳам худди одамлар қандайдир бир эшикдан чиқаётганларига ўхшашдир. Ахир бу эшикдан чиқаётган кимсаларни эшик дунёга келтирган эмас-ку!\nМодомики банданинг ўзи Аллоҳнинг яра-тиғи экан, қандай қилиб Унинг иштирокисиз недир ярата олиши мумкин ва боз устига яна бу амалнинг Аллоҳ томонидан қабул қилинишини кутиши мумкин?! Ахир нафслар барча фаолиятлари билан Қодир Аллоҳга тегишли бўлиб, Унинг ҳокимиятидан бир лаҳза ҳам ташқарига чиқа олмайди-ку! Буни англаб етган инсон ўзи орқали амалга оширилган хайрли ишларнинг кўплигидан ошиқча қувониб ҳам кетмайди ва ёхуд уларнинг камлиги сабаб умидсизликка ҳам тушмайди .\nШайх Шозалий қуддиса сирруҳу дейдилар:\n“Тушимда қандайдир бир киши билан пирим олдида ўтирардик. Шайхим дедилар:\n– Мендан шу тўрт васиятни унутма, уларнинг учтаси сенга хос, биттаси эса мана бу бечорага тегишли:\n1. Бирор ишни сен ўзинг учун танлаб олма, яхшиси, танловсизликни танла. Ҳар қандай танловдан қочгин, ҳатто, иложи бўлса, шу қочишнинг ўзидан ҳам қочгин. Ҳамма нарсадан Аллоҳга қочгин, чунки Унинг ўзи шундай дейди: “Сенинг Парвардигоринг нимани хоҳлаб, ирода этса, ўшани яратади, нимада улар учун яхшилик бўлса (ўшани танлайди)”.\nАллоҳнинг танлови ва ихтиёри – бу ўша унинг шариати ва унинг тартибларидир, бунга сенинг ҳеч қандай алоқанг йўқ. Айни вақтда шариатсиз, яъни Яратганнинг танловисиз ҳеч бир иш қилиб бўлмайди. Унга фақат қулоқ сол ва итоат эт! Агар бу ҳақда сен билан тортишадиган бўлсалар, уларга айт: “Аллоҳ ҳамма қилаётган ишларингни билиб турибди”.\n2. Зуҳд (дунё лаззатларидан тийилмоқ) ва Аллоҳга таваккул сенинг йўлинг бўлсин, зеро, Аллоҳга таваккул ҳар қандай ишнинг бошидир. Аллоҳни гувоҳ тут, сўзингда, ишингда, хулқингда ва руҳий-маънавий ҳолларингда Унга суян!\n3. Шубҳалардан, Аллоҳга ширк келтириб қўйишдан, бировларнинг қўлидагини олиш умидида кўз олайтиришдан, шунингдек, нимада бўлса-да, қандай бўлса-да, Аллоҳга эътироз билдиришдан эҳтиёт бўл! Аллоҳга гўё уни кўриб турганингдай ибодат қил!”\nСўнгра шайх ёнимдаги кимсага ишора қилиб давом этдилар:\n“Бу бечоранинг икки феъли уни ҳалокатга йўлиқтирди : биринчидан, у ўзига ишониб, ҳар бир ишни фақат чораю тадбир билан амалга оширишга ҳаракат қилди; иккинчидан, Аллоҳнинг охиратдаги инъоми бўлган абадий ҳаётга шубҳа билан қаради. Ҳар қандай ишнинг тадбири ва ташкилидан олдин Аллоҳга юзланиб илтижо этсанг, албатта, унинг мададидан баҳра топасан, Ўзи қулайлаштириб, ҳузур бағишлайди. Шуни эсингда сақлагилки, ўзининг кетидан Аллоҳнинг хавф ва қўрқувини эргаштирувчи гуноҳ зарарли эмасдир. Ризқингни Аллоҳ ҳар қайда муяссар этган бўлса, Пайғамбаримиз соллаллоҳу алайҳи ва саллам суннатларига мувофиқ, илмингнинг шарофати билан қўлга киритишинг мумкин. То у сени кўтармагунича ўзингча билағонлик қилиб камолот пиллапояларидан кўтарилишга тирмашма, йиқилиб тушасан”.\nМахсус Ахлоқус солиҳийн\n214 23:45 25.05.2022\n147 23:25 25.05.2022\n269 22:50 25.05.2022\n363 21:10 25.05.2022


Ярим вайронага айланган Байрут тарихига назар (фоторепортаж) | Qalampir.uz\nЯрим вайронага айланган Байрут тарихига назар (фоторепортаж)\nБу қизиқ\t05 Август 23:58 15249\nБайрут Ливан пойтахти. Мамлакатнинг сиёсий, иқтисодий, маданий маркази. Ўртаер денгизининг ғарбий соҳили билан туташиб кетган. Шаҳар мамлакатнинг асосий порти ҳисобланади.\nБайрут фақатгина Яқин Шарқ ёки Осиёнинг эмас, дунёнинг энг қадимий, ёши улуғ шаҳарларидан бири ҳисобланади. Кўҳна шаҳарда кўплаб меъморий обидалар жамланган.\nБайрутнинг ўзига хос жиҳатларидан яна бири – бу ерда динлар туташган. Шаҳарда мусулмон суннийлар ва шиалар билан бир қаторда, христианлар ва яҳудийлар ҳам яшаб келади. Тарихийлик ва диний бағрикенглик шаҳарни сайёҳларнинг севимли масканига айланишига сабаб бўлган.\nШаҳар милоддан аввалги 3-мингйилликда финикияликларнинг аҳоли манзилгоҳи сифатида пайдо бўлган ва “Барут” деб аталган. Шаҳар номи "Бирот" (қудуқ) сўзидан келиб чиққан деб тахмин қилинади.\nКейинги даврларда шаҳар Миср фиръавнлари (милоддан аввалги XVIII—XVII асрлар), Рим императорлари (мил. авв. I аср), Месопотамияда мавжуд бўлган Оссурия ва Бобил давлатлари, Араб халифалиги (635 йилда), салибчилар (1100 йилда), Усмонли турклар (1516-1918) томонидан босиб олинган. 1923-43 йиллардан Франция мандатидаги ҳудуд бўлган. Уларнинг ҳар бири шаҳарда ўзидан из қолдирган. Натижада мультимаданият юзага келган.\nБайрут Рим империяси мустамлакаси бўлган даврлардан тортиб, ҳозиргача минтақадаги муҳим марказлардан бири ҳисобланади.\nЛиван 1943 йилгача Франция протекторати бўлгани мамлакатнинг меъморчилиги ва тилига таъсир ўтказган. Ҳозир ҳам араб бўлмаган ливанликларнинг бари француз тилида гаплашади.\nЛиванда 1975 йилда фуқаролар уруши бошлангунча, мамлакат гуллаб яшнаган ва араб оламининг молиявий-банк пойтахти бўлган. Бир сўз билан айтганда араб давлатларининг Швейцарияси эди. Байрут эса унинг юраги. Фуқаролар уруши 15 йил давом этиб, 1990 йилда ниҳоясига етган. 15 йиллик уруш пойтахтни вайрон қилган. Шаҳар ХХ аср охири XXI аср бошида қайтадан қурилган. 2015 йилда Американинг Condé Nast Traveler нашри ўқувчилари Байрутга Readers’ Choice Awards мукофотини берган.\nЭндиликда Ливанни ларзага солган портлаш эпимаркази бўлган бандаргоҳга тўхталсак. Одатда Байрут бандаргоҳи деб аталувчи порт Ливан учун муҳим аҳамиятга эга. Бандаргоҳ Ўрта ер денгизининг ғарбида жойлашган энг гавжум ва фаол порт ҳисобланади.\nРим империяси давридан бошлаб Байрут бандаргоҳи шарқ ва ғарбни боғлаган муҳим иқтисодий боғланиш нуқтаси бўлган. Унинг аҳамияти Ўртаер денгизини Яқин Шарқ билан боғлаши, Осиё ва Африка туташган нуқтада жойлашгани билан ўлчанади.\nУсмонли турклар даврида 1894 йилда бандаргоҳ кенгайтирилиб очилган. 1925 йилда Франция назоратига ўтиб, 35 йил фаранглар бошқарувида бўлди. 1960 йилда Байрут бандаргоҳи Ливан назоратига ўтди. 1990 йилда фуқаролар уруши тугагач, порт яна таъмирланиб, кенгайтирилди.\nБайрутда эътиборга молик жойлар етарлича топилади. Булар:\n• Байрут миллий музейи;\n• Азобланганлар ҳайкали;\n• Сурсак саройи;\n• Муҳаммад Амин масжиди;\n• Байрут ўрмони;\n• Рим ҳаммомлари.\nБайрут миллий музейи\nБайрут миллий музейи сайёҳларнинг энг севимли жойларидан ҳисобланади. Музейда “Илиада” достонидаги воқеалар тасвирланган саркофаглар, финикияликлар ясаган ҳайкаллар ва араб бойликлари жамланган.\nУ ерда ҳар куни уруш вақтида бу маданий бойликларни сақлаб қолиш учун нималар қилингани ҳақида фильм намойиш қилинади. Музейга кириш 3 евро.\nБайрутда кўриш мумкин бўлган яна бир нарса бу катталиги бўйича дунёда иккинчи ўриндаги олмос. 971,75 каратли олмос обрўли заргарлар оиласидан бўлган Роберт Муаваданинг шахсий музейида сақланади. Музейга ислом санъати ва ноёб санамлар коллекцияси, қадимий китоблар ҳамда дунёнинг турли нуқталаридан жамланган заргарлик буюмлари намойиш этилади. Агарда тақинчоқлар олгингиз келиб қолса, Beirut Gold Souks ҳам беш дақиқалик узоқликда. Аммо нархлар бир мунча қиммат.\nҲайкал Озодлик майдонида жойлашган. Бу 1916 йилда Усмонли туркларга қарши фитна уюштиришда айбланиб, қатлқ илинган ливияликларга ўрнатилган ёдкорлик. Дизайни бўйича мукаммал ишланган ҳайкални кўриш учун фақатгина маҳаллий аҳоли эмас, кўплаб туристлар ҳам келади.\nНиколас Сурсак ўз саройини 1910 йлда қурдирган ва унга қадимий археологик топилмалар коллекциясини жойлаштирган. У ерга ҳар куни соат 10:00 дан 13:00 гача ва 16:00 дан 19:00 гача бепул кириш мумкин. Сарой соҳиби 1952 йилда вафот этгач, иншоот Байрут маъмуриятига ўтказилган ва васиятга кўра, замонавий санъат музейи бўлган. Николас Сурсакнинг шартларидан бири Байрут мэри музей раҳбари бўлиши керак эди.\nМузей меҳмонлар учун 1961 йилда очилган. Бу саройда ливан ва халқаро адабий спектакллар намойиш қилинади.\nМуҳаммад Амин масжиди\nМасжид Байрутнинг тарихий қисмида Азобланганлар майдонида жойлашган ва Ливаннинг энг машҳур туристик обидаси ҳисобланади. Бу мамлакатдаги энг катта масжид ҳамда ички ва ташқи меъморчилиги бўйича энг чиройлиси ҳам.\nБайрут каталашиб, аҳоли кўпайганда шаҳар марказида минглаб одамлани сиғдира оладиган масжид қуриш ғояси туғилган. Кейин қурилиш учун ер сотиб олиш бошланган ва 2000-йиллар бошида етарли майдон тайёр бўлгач, 1852 йилда қурилган Муҳаммад Амин масжиди ўрнида қурилиш бошланган.\nМасжид асосан Ливан Бош вазири Рафиқ Харирининг ҳаракати ва хайриялари ҳисобига қурилган. Қурилиш 2002-2005 йилларда олиб борилган ва Бош вазир ўлдирилганда деярли битиб бўлган. Рафиқ Харири масжид ҳудудига дафн қилинган.\nМасжид Мамлуклар ва Усмонлилар империяси меъморий услубини мужассамлаштирган ҳолда барпо этилган. Унинг арк ва деворлари тошлар билан қопланган ва Қуръон оятлари билан безатилган. Масжиднинг умумий майдони 10 711 м кв.\nЭркаклар масжидга шимолий томондан, аёллар ғарбий томондан киради. Биринчи қаватда намоз ўқилидиган жой 3 700 мусулмонни сиғдира олади. Масжиднинг 4 та дарвозаси бор.\nБайрут ўрмони пойтахтдаги омма учун очиқ бўлган энг катта яшил ҳудуд ҳисобланади. У Qasqas ва Tayouneh туманлари орасида жойлашган. Ўрмонда Ўртаер денгизида ноёб бўлган экзотик ўсимликлар ўсади. Ўрмон сайр қилиш, югуриш, кундалик спорт билан шуғулланиш учун душанба-жума кунлари соат 7:00 дан 14:00 гача очиқ бўлади.\nXII асрда ўрмон майдони 12 квадрат милга тенг бўлган. Ҳозир эса тахминан 330 минг м кв. Бу 0,12 кв мил дегани.\nРим ҳаммомлари одамларга гигиенага амал қилиш учун хизмат қилган. Бундан ташқари, у ерда одамлар китоб ўқиган, янгиликлар билан бўлишган.\nРим ҳаммомлари 1968-69 йиларда Байрут марказида ишлаган. Ҳаммоннинг муҳим қисмлари:\n• кийим алмаштириш хонаси;\n• ички ховли;\n• совуқ, илиқ ва иссиқ хоналар;\n• дам олиш хонаси;\nҲаммом поли мрамор ва мозаика билан қопланган.\nҲа, кечагина улкан портлашдан силкинган Байрут илк давлатлар пайдо бўла бошлаганда юзага келган қадимий шаҳар. У ерда араб, Ўратер денгизи минтақаси ва бу ерларда ҳукмронлик қилган бошқа давлатлар маданиятининг унсурларини учратиш мумкин. Ливан ошхонаси ҳам жуда бой.\nШу ўринда сўнгги маълумотларга кўра, Байрутдаги портлаш қурбонлари сони 100 нафардан ошди. Ҳукумат етказилган зарарни 3-5 млрд доллар атрофида баҳолаяпти. Фалокат оқибатида 300 мингдан ортиқ байрутлик бошпанасиз қолган.\nЛиван Президенти Мишель Ауннинг маълум қилишича, 2750 тонна аммоний нитрат портлаган. Бу модда 2014 йилда Rhosus кемасидан мусодара қилинган.\n29 Октябрь 19:32 34601\n28 Октябрь 10:06 34159\n29 Октябрь 11:20 33712\n28 Октябрь 10:41 28962\n29 Октябрь 08:40 27309


ЧЕТ ТИЛЛАРИНИ ЎРГАНИШ - Ўзбекистон овози газетаси\nҳарбий соҳада ҳам муҳим эканлигини даврнинг ўзи кўрсатиб турибди\nЎзбекистон Республикаси ИИВ Тошкент олий ҳарбий-техника билим юртида «Олий ҳарбий таълим муассасаларида чет тилларини ўқитиш самарадорлигини ошириш йўллари» мавзусида илмий-амалий семинар бўлиб ўтди.\nАнжуманда мамлакатимизнинг турли олий ўқув юртлари етакчи мутахассислари, ҳарбий билим юрти курсантлари иштирок этди. Маълумки, чет тилларни ўрганиш мамлакатимизда муҳим вазифалардан бири сифатида белгиланди. Ҳарбий билим юртларида ҳам бу масалага алоҳида эътибор қаратилмоқда.\nЗеро, бугунги кунда чет тилларини ўрганиш табиий эҳтиёжга айланиб улгурди. Дунёда кечаётган глобаллашув жараёнлари ҳар кишидан илм-фан, ижтимоий ҳаётдаги олам янгиликлари билан доимий танишиб боришни талаб қилмоқда. Бу эса ўз она тилини қадрлаган ҳолда чет тилларини ҳам чуқур ўрганишни талаб этади.\nТадбирда чет тилини ўқитишдаги назарий-услубий муаммолар ва уларни ҳал қилиш йўллари, таълимда замонавий педагогик технологияларни қўллаш, ҳарбий олий таълим муассасаларида чет тилини ўқитишнинг долзарб муаммолари каби масалаларга оид маърузалар тингланди.\n— Ҳозирги кунда кўпчилик олий таълим муассасаларида чет тили фани бўйича машғулот мавзуларини белгилашда анъанавий ёндашув устунлик қилиб келмоқда, — дейди ИИВ Академияси «Тиллар ва адабиёт» кафедраси бошлиғи Муҳиббек Рустамов. — Яъни, машғулот учун бош мавзу сифатида грамматика олиниб, дарс давомида бажариладиган барча амаллар шу мавзуни тушунтириш ва уни мустаҳкамлашга қаратилади. Бунинг натижасида талабалар чет тили грамматикасини назарий жиҳатдан пухта эгаллаган бўлишига қарамай, мулоқотни амалга оширишда жиддий қийинчиликларга учрайди. Бу муаммони ҳал этиш учун машғулотнинг бош мавзуси сифатида мулоқот жараёни олиниши тавсия этилади.\nЎзбекистон давлат статистика қўмитаси кадрларни қайта тайёрлаш ва статистика тадқиқотлари маркази «Ахборот-коммуникация технологиялари» кафедраси доценти Фарҳод Акбаров ўзининг «Ҳарбий таълим муассасаларида чет тилларини тезкор ўрганиш усуллари» номли маърузасида чет тилини ўқитишни икки босқичда амалга ошириш мақсадга мувофиқлигини таъкидлади. Биринчи босқичда кундалик ижтимоий ва маиший турмушда юзага келадиган вазиятларда мулоқотни амалга ошириш кўникмалари шакллантирилади ва ривожлантирилади. Иккинчи босқичда касбий ва илмий фаолиятда юзага келган вазиятларда мулоқотни амалга ошириш ўргатилади.\n— Фикримизча, инглиз тилини самарали ўрганишда қуйидагиларга амал қилиш яхши самара беради, — деди у. — Хорижий тилдаги ҳарбий соҳага тааллуқли бўлган атамаларни самарали ўргатиш методикасини ишлаб чиқиш, қабул қилиш имтиҳонларида ёзиш ва гапириш талабларини киритиш, дарсларда камроқ вақтни қоидаларни ўргатишга ва кўпроқ вақтни амалий жараёнларга сарфлаш. Бундан ташқари, компьютерда чет тилини ўргатадиган дастурлардан оқилона фойдаланиш ҳам яхши натижа беради.\nИштирокчиларнинг фикрича, ўтказилган семинар келгусида курсант, тингловчи ва талабаларнинг дунёқарашини кенгайтиришга ва чет тилларини ўрганишга қизиқишини ривожлантиришга ва Ватан ҳимоячиларини ҳар томонлама пухта тайёрлашга ижобий таъсир кўрсатади.


Ўзбекистон Футбол федерацияси ўз сайтида 23 февраль, кеч соат 20.30 да Озодликнинг 22 февраль кунги мақоласи юзасидан расмий баёнот эълон қилди.\nОзодликнинг "Осиë чемпиони бўлган ëш футболчилардан президент совға қилган "Малибу" учун пул сўралмоқда" сарлавҳаси остида эълон қилинган мақоласига Ўзбекистон Футбол федерацияси (Ассоциацияси) раддиясида жумладан, бундай дейилган:\n“Ўзбекистон футбол Ассоциацияси мазкур хабарлар ҳеч қандай асосга эга эмаслигини маълум қилади. Футболчиларга топширилган “Малибу” автомашиналари Президентимизнинг совғалари бўлиб, бу автомашиналар учун қандайдир тўлов талаб қилишга ҳеч кимнинг ҳаққи йўқ”.\nОзодлик ўз мақоласида Ўзбекистон футбол ассоциацияси мулозимининг совға қилинган машиналар учун 10 минг доллар талаб қилинаётгани тўғрисидаги гаплари қаторида мана бу гапини келтирган эди:\n“Шу пайтгача бирор нафар футболчи ва тренер ҳам машина ҳужжатларини олмаган”.\nЎзбекистон футбол ассоциациясининг баёнотида “автомашиналар расмийлаштирилиб бўлган”, деган аниқ-тиниқ баёнот йўқ, раддияга автомобилларнинг ўз эгаларига расмийлаштириб берилгани ҳақида бирорта ҳужжат баёнотга илова қилингани йўқ.\nЎзбекистон футбол федерацияси вице-президенти Умид Аҳмаджонов Озодлик суҳбатлашган маҳаллий спорт журналистига "Малибу"ларни расмийлаштириш учун тўловлар масаласини ҳал қилишга ҳаракат қилаётганини айтган.\nОзодлик Ўзбекистон футбол федерациясининг исми сир қолишини сўраган мулозими билан Федерация баёноти эълон қилинганидан сўнг, яъни 23 февраль кечқурун яна боғланди.\nУнинг айтишича, Озодликнинг 22 февраль кунги мақоласидан сўнг Федерацияда бесаранжомлик бошланган.\nФедерация вице-президенти Умид Аҳмаджонов футболчиларга автомобилларни ҳайдаб юрмасликни буюрган:\n“Бу гап Мирзиёевнинг ўзига етиб борган ва Федерация раҳбарлари ундан эшитганини эшитган. Кеча Умид Аҳмаджоновнинг ўзи ҳеч қайси ўйинчидан пул олмаслик ҳақида топшириқ берган”, деди мулозим.\nҚуйида Озодликнинг 22 феврал кунги мақоласини ўқишингиз мумкин:\nМирзиёев футболчилар ғалабасини олқишлар экан: "Бу футболни ман очиқ гап, ўзим қулга олганман. Ичини тозаладик. Ҳамма коррупцияни тозалаб ташладим. Ҳаммасига ўзим янги Малибу беряпман" - деди.\nЎзбекистон Футбол федерацияси мулозимларидан бирининг Озодликка айтишича, президент совғасини олиш учун соврин соҳибларидан автомобиль нархининг 30 фоиздан ортиғини тўлаш талаб қилинган.\n“Ёшлар жамоамиз ғолиб бўлиб қайтганидан сўнг, президент 21 футболчини оқ “Малибу” ва тўрт нафар мураббийни қора “Малибу” билан тақдирлаган эди. Лекин икки кундан кейин, федерация вице-президенти Умид Аҳмаджонов “кимки машина ўзида қолишини истаса¸ 10 минг АҚШ долларидан федерацияга қайтариши керак¸” деб айтди. Шу пайтгача бирор нафар футболчи ва тренер ҳам машина ҳужжатларини олмаган”, деди исми очиқланмаслигини сўраган мулозим.\nШахси сир тутилишини сўраган футбол мураббийларидан яна бирининг айтишича, орадан қарийб бир ой ўтган бўлса ҳам автомобиллар пули уларни сотган Тошкент вилоятининг Зангиота туманида жойлашган "DRIVER'S VILLAGE" автосалонига ўтказилмагани боис, футболчи ва тренерлар машиналарни ўз номларига расмийлаштира олмаган.\n“Ҳозир ҳам Тошкентда “Чемпион” деб ёзилган, аммо давлат рақами йўқ “Малибу”ларни кўп учратиш мумкин. Инспекторлар ҳам ҳурмат юзасидан уларни тўхтатмайди. Чемпионлар жамоасидаги танишимнинг айтишича, токи ўша 10 минг долларни тўламаса, ҳужжатлар расмийлаштирилмас экан. Машинани ўзларинг олмоқчи бўлсанг бу пулни тўланглар, ёки машинани сотиб тўланглар, дейишаяпти”, деди мураббийлардан бири.\nОзодлик 22 февраль куни "DRIVER'S VILLAGE" автосалони телефон рақамларига ҳеч ким жавоб бермагани боис¸ автосалон бошқарувчилари билан боғлана олмади.\nЎзбекистон Миллий олимпия қўмитасининг воқеа тафсилотларидан яхши хабардор мулозими Озодликка одатда бундай совғалар харажатини уларни бошқарадиган спорт федерациялари кўтариб келганини билдирди.\n“2016 йилги Олимпиада ғолибларига совға қилинган “Малибу”лар харажатини ўша пайтдаги Миллий олимпия қўмитаси раиси Мираброр Усмонов кўтарган эди. У ўзининг фирмасидан дарҳол автосаноатга пул ўтказиб берган ва спортчилар эртаси куни машина ҳужжатларини олган эди. Бу йил ҳам президент топшириқ берди, лекин Ўзбекистон Футбол федерацияси раиси Очилбой Раматов бу пулнинг ҳаммасини бергиси келмаган кўринади. Шунинг учун у пулнинг бир қисмини футболчиларнинг бўйнига қўйган ва машина нархининг 30 фоизини ундиришни федерация вице-президенти Умид Аҳмаджонов зиммасига юклаган”, дейди мулозим.\nОзодлик мухбирининг бу иддаоларга муносабат олиш мақсадида 22 февраль куни Ўзбекистон Футбол федерацияси вице-президенти Умид Аҳмаджонов билан боғланишга уринди. Аммо федерация расмийлари Аҳмаджоновнинг Бирлашган араб амирликларида хизмат сафарида эканини айтиб¸ унинг мобил телефонини беришдан бош тортди.\nЎзбекистон U23 терма жамоаси бош мураббийси Равшан Ҳайдаров эса¸ давлат мулозимлари ҳам маҳаллий ва хориж журналистлари билан очиқ гаплашишга ўтаëтган бир пайтда¸ "хориж радиоси бўлган Озодликка гапирмаслиги"ни айтиб¸ бу хабарларга муносабат билдиришдан бош тортди.


ҚУЁШ НУРИДА «ТОБЛАНАЁТГАН» ЯХНА ИЧИМЛИКЛАР САВДОСИНИ КИМ НАЗОРАТ ҚИЛАДИ?.. - Ўзбекистон овози газетаси\nҚУЁШ НУРИДА «ТОБЛАНАЁТГАН» ЯХНА ИЧИМЛИКЛАР САВДОСИНИ КИМ НАЗОРАТ ҚИЛАДИ?..\nЁз фаслининг жазирамасида кўчага чиқдингизми, албатта, чанқайсиз, лабингиз қуриб, муздайгина сув қидирасиз, дўконларга ошиқасиз. Шукрки, ҳар қадамда яхна ичимликлар сероб... Аммо чанқоғимизни босадиган ўша сувнинг қай аҳволда сақланишига ҳамиша ҳам эътибор қилавермаймиз. Турли сиғимдаги елим идишлар («баклашка»лар) дўконлар ёнида, йўлакларда қуёш тиғида қатор қилиб тахлаб қўйилганини кўравериб, кўникиб кетганмиз, парво қилмаймиз.\nДўкон ташқарисида қуёшнинг 40-43 даража иссиғида тахлам-тахлам қилиб, териб қўйилган яхна ичимликларни қолипидан бузиб, музлатгичга териб қўяётган йигитни суҳбатга тортамиз.\n— Куннинг жазирамасидан одамнинг силласи қуриб кетаяпти. Қуёш нурида соатлаб турган бу яхна ичимликлар сифати бузилмайдими, соғлиққа зарар етказмайдими?\n— Билмадим, ака. Дўконнинг ичида жой йўқ. 40 ёки 43 даража иссиқ бўладими-йўқми, умуман, ундан юқори бўладими менга нима фарқи бор. Мен оддий сотувчи бўлсам. Менга музлатгич ичидаги яхна ичимлик камроқ қолса, ташқарида турганлардан олиб тўлдириб қўйиш айтилган. Улар бирпасда муздай бўлади...\n— Дўкон ичкарисида яхна ичимликларни сақлайдиган алоҳида жой йўқми?\n— Бор-у жой торроқ. Кун иссиқ бўлганидан кейин кўпроқ сотилади, деб ҳар доимгидан кўра 10 баробар кўпроқ олиб келинган. Барибир, тўрт-беш кунда сотилиб кетади. Кўрмаяпсизми, иссиқ одамни ёндираман, дейди. Бундай иссиқда яхна ичимликлар савдоси чаққон бўлади...\nАслида, шу ерда ҳақли бир савол туғилади: яхна ичимликлар ёрлиқларида +18-25 даражагача иссиқликда тоза, салқин ҳамда қуруқ жойларда сақлаш кераклиги ёзиб қўйилган. Аммо сотувчиларнинг бу талаб билан иши йўқ. Унинг мақсади — кўпроқ даромад кўриш.\nБиз фақат биргина дўкон сотувчиси билан суҳбатлашдик. Энди ўйлаб кўрайлик, республикамиз бўйича бундай дўконларнинг қанчаси худди шундай ҳолатда фаолият кўрсатмоқда?!\nКамола САФАРОВА, харидор:\n— Қуёш тиғи остида турган ҳар қандай ичимлик ўз таркибини ўзгартиришини кўпчилик билмайди. Таркиби бузилганини музлатгичга қўйган билан асл ҳолига қайтариб бўлмайди-ку.\nИшонасизми, ҳар куни турли хил сувларни истеъмол қиламан. Лекин гоҳида айрим идишлардан ёқимсиз ҳид келиб туради ва оғизда ранги қолиб кетганлари ҳам учраб туради. Шундай бўлса-да, ичишга мажбурман. Нима қилай чанқоқни қондириш керак-ку!\nХўш, ҳар хил ранг ва концентратлар ҳамда кимёвий моддалар аралашмасидан тайёрланадиган бундай ичимликлар белгиланган меъёрий иссиқликдан юқори ҳароратда туриб қолса, ўз таркибини ўзгартирмайдими? Уни ичиш соғлиқ учун зарарли эмасми? Қуёш нури темирни ҳам қиздираётган бир пайтда елим идишдаги сувлар қайнаб кетмасмикан? Бундай ҳолатда уларнинг сифати бузилмайдими?\nШу каби саволлар билан мутахассисларга мурожаат қилдик.\nБахтиёр ОМАРҚУЛОВ, «Family Group» масъулияти чекланган жамият бош директори:\n— Бундай муаммолар бизни, яъни яхна ичимликлар ишлаб чиқараётган кўплаб компанияларни бирдай қийнаб келаётганини таъкидлаб ўтмоқчиман. Биздан маҳсулот харид қилаётган тадбиркорлар уларни ўзлари хоҳлаган шароитда дўконларига жойлаштириб сотишади. Маҳсулотни юклаётганда ёрлиқларда кўрсатилган қоидаларга қатъий риоя қилишлари хусусида доим эслатамиз. Бундан ташқари, республика миқёсида 5 мингдан ортиқ музлатгич жамиятимиз томонидан тадбиркорларга етказиб берилган. Афсуски, фақат пул топиш илинжида юрган айрим ишбилармонлар харидор манфаатини умуман ўйламайди. Шу боис ҳам бизга харидорлардан маҳсулотингиз сифатсиз экан, деган мазмунда эътирозлар ҳам бўлиб туради. Шу заҳоти махсус ходимларимизни ўша жойга юборамиз. Ва маҳсулотимизни харид қилган фирма ва тадбиркорлар томонидан бу борада қоидалар қўпол тарзда бузилаётганига гувоҳ бўляпмиз. Албатта, биз ҳам бундай ҳолатлар бўйича қонуний чоралар кўриш учун тегишли ташкилотларга мурожаат қиламиз.\nАслида, бизда ишлаб чиқарилаётган яхна ичимликлар 120 метр чуқурликдан олинадиган сувдан тайёрланади. Уларни яна олти хил кўринишда махсус ускуналардан фойдаланган ҳолда тозалаб, Америка Қўшма Штатлари ва Германиядан келтирилган концентратлар билан уйғунлаштирамиз. Шунингдек, ўзимиздаги махсус лабораторияларда тайёр ҳолга келтирилганларини қайта-қайта текширувдан ўтказгач, қадоқлашга рухсат берилади. Қолаверса, ҳар ойда Тошкент шаҳар Санитария-эпидемиология марказига ўз маҳсулотларимизни текширувдан ўтказиш учун юбориб турамиз.\nУлуғбек МУҲИДДИНОВ, «Ўзстандарт» агентлиги стандартлаштириш ва давлат назоратини мувофиқлаштириш бошқармаси бош мутахассиси:\n— Сақлаш шароитининг бузилиши яхна ичимликлар ва умуман бошқа озиқ-овқат маҳсулотларига салбий таъсир кўрсатиши мумкин. Айниқса, бу ҳолат ПЭТ (поливинил хлорид яхна ичимликлар идиши)га қуйилган яхна ичимликларга тегишлидир. Чунки ПЭТ идишлари иссиқ ҳавога умуман тўғри келмайди. Қуёш нури остида сақланган салқин ичимлик 0 даражадан паст ва +25 даражадан юқори бўлмаган ҳавонинг нисбий намлиги 75 даражадан ошмаган шароитда сақланиши керак. Шундагина одам организми учун у хавфсиз бўлиши мумкин.\nНуриддин ТОШБОЕВ, Ўзбекистон Республикаси Санитария-эпидемиология назорат маркази Бош врачи ўринбосари:\n— Кунлар исиши билан ошқозон-ичак касаллигига чалинган беморларнинг сони ортади. Сабаби, гигиенага риоя қилмасдан мева-чева ҳамда муддати ўтган ёки иссиқда қолган яхна ичимликларни истеъмол қилинганлигидир. Аслида, яхна ичимликлар қадоқланаётган идишлар иссиқ ҳаво шароитига умуман тўғри келмайди. Чунки у поливинил хлорид бирлашмасидан ташкил топгани боис, белгиланган иссиқликдан юқори даражада маълум бир миқдорда эриб, ичимлик таркибига қўшилади. Оқибатда канцероген, аллергия, гастрит, токсик гепатитлар, панкреатит ва саратон касалликларини келтириб чиқариши мумкин.\nЯна бир жиҳати шуки, ичимлик ҳар хил кимёвий концентратлар бирикмасидан иборат бўлганлиги учун таркибидаги «аспартам», яъни (шакардан 300 баробар ширин модда) СО2 билан биргаликда қонга тез сўрилиб, ошқозон ости бези фаолиятига жуда тез салбий таъсир кўрсатади. Бу эса қандли диабет касаллигига олиб келади. Шунинг учун поливинил хлорид идишидаги яхна ичимлик ичида аспартам, кофеин ва бошқа ранг ҳамда таъм берувчи сунъий қўшилмалари борлиги боис ҳамда қуёш нури тик тушадиган жойларда узоқ муддат туриб қолган яхна ичимликларни ичишни тавсия этмаймиз.\n...Яхна ичимлик йўл ёқаси, дўкон атрофи ёки бозорларда қуёш тиғи остида ётган ҳолатларни ҳар қадамда учратамиз. Лекин ҳар бир маҳсулотнинг, хусусан, салқин ичимликларнинг ҳам сақлаш қоидалари бор. Унга амал қилиш нафақат савдо қоидаларини жойига қўйиш, балки соғлиқни сақлаш учун ҳам хизмат қилади. Зеро, истеъмолчига сифатли маҳсулотлар етказиб беришни мақсад қилган ҳар бир тадбиркор бунга амал қилиши керак. Йўқса, унинг маҳсулоти чанқоқ босувчи эмас, соғлиққа путур етказувчи ичимликка айланади.


OzodDayjest: Парламент оналар ва болалар ўлими ҳамон юқори эканидан хавотир билдирди\n06 июл 2022, Тошкент вақти: 02:15\nАбдулла Арипов ички ишлар вазирлиги тизимига аёлларни кўпроқ жалб этиш керак, деган фикрда. Соғлиқни сақлаш вазирининг ҳисоботи депутатлар томонидан танқидий баҳоланди. Тошкент метрополитени рельсига тушиб кетган қиз тақдирига ойдинлик киритилди. Жорий ҳафта шу каби воқеалар ҳақида хабар берди.\nБош вазир ички ишлар тизимида аёл кадрлар камлигини “дискриминация” деб атади\nЎзбекистон ички ишлар тизимида аёл кадрлар сонини ошириш мақсадида вазирлик академиясига қизлар учун қабул квотаси оширилади (“Постда”, 26 декабрь). Бу ҳақда мамлакат бош вазири Абдулла Арипов республика Хотин-қизлар қўмитаси ҳисобот конференциясида маълум қилган. Ҳукумат раҳбарига кўра, ИИВ академиясига қизлар учун белгиланган амалдаги 5 фоизлик квота кам. Умуман, ички ишлар тизимида аёл кадрлар камлиги А.Арипов томонидан “дискриминация”, дея баҳоланган. Бош вазир тизимда аёл кадрларнинг кўпайиши коррупциянинг камайишига хизмат қилишини таъкидлаган. Ушбу ҳисобот конференциясида лавозимига қайта сайланган Хотин-қизлар қўмитаси раиси Танзила Норбоева ҳам жамиятдаги патриархал қарашларни танқид қилган. “Аҳолимизнинг 80 фоизи оилада эркак киши пул топиши керак, аёл фарзандлар тарбияси билан машғул бўлиши лозим, деб ҳисоблайди. Жамиятда сақланиб қолган шу каби патриархал қарашлар хотин-қизларимизнинг муносиб иш ўринларига жойлашишига халақит бермоқда”, деган Т.Норбоева.\nСоғлиқни сақлаш вазири депутатлар танқидига учради\nСоғлиқни сақлаш вазири Алишер Шодмоновнинг Олий Мажлис Қонунчилик палатасидаги ҳисоботи депутатлар томонидан танқидий баҳоланди (“Жамият”, 21 декабрь). Депутатларга кўра, мамлакатда оналар ва болалар ўлими ҳамон юқорилигича қолмоқда. Чақалоқларнинг 25 фоизи бирламчи бўғинда нобуд бўлаётгани, ногирон болаларнинг туғилиши камаймаётгани ҳам хавотирлидир. Кейинчалик уларга тиббий хизмат кўрсатиш ҳам ўз ҳолига ташлаб қўйилган. Мамлакатнинг айрим туманларида болалар шифохоналари умуман фаолият кўрсатмаяпти. Пренатал марказларнинг ҳам аҳволи мақтагулик эмас. Эндокринология ва кардиология марказларидаги вазият ҳам ташвишли. Беморлар у ерда ётиб даволаниш учун пул тўлагач, навбати келишини уч ойгача кутишга мажбур бўлмоқда. Депутатларга кўра, соғлиқни сақлаш тизимидаги муаммолар парламент томонидан ҳукумат даражасига олиб чиқилсагина ҳал этилмоқда. Ваҳоланки, соғлиқни сақлаш вазирлигининг ўзи тизимдаги камчиликларни бартараф этишда ташаббус кўрсатиши керак.\nМетро рельсига тушиб кетган қиз ижтимоий тармоқ фойдаланувчиларини инсофга чақирди\nИжтимоий тармоқларда Тошкент метрполитени рельсига қиз тушиб кетгани акс этган видео тарқалган эди. Тошкент шаҳар ИИББ ушбу ҳолат юзасидан изоҳ берди (“Даракчи”, 27 декабрь). ИИББ ахборот мультимедиа маркази вакили Феруза Элмуродовага кўра, видеода акс этган ҳодиса аслида жорий йил 29 июль куни Алишер Навоий бекатида рўй берган. 20 ёшли Гулбаҳор Б. ҳушини йўқотиб электропоезд яқинлашиб келаётган пайтда рельсга қулаган. Машинист зудлик билан фавқулодда тўхтатиш чорасини кўргани боис фожианинг олди олинган. Рельсга йиқилган қизнинг айрим жойлари тимдаланган, холос. Қиз ўз жонига қасд қилгани ҳақидаги тахминлар ҳам рад этилган. Гулбаҳорнинг маълум қилишича, ўша куни имтиҳони балларини билиш учун йўлга чиққан. Имтиҳон вақтидаги ҳаяжон ва бобосининг вафоти туфайли стрессга тушиб қолган қиз метрода ҳушидан кетган. Бахтсиз ҳодисада омон қилган 20 ёшли Гулбаҳор ижтимоий тармоқда уни “ўз жонига қасд қилган иродасиз қиз” деб талқин қилаётганларни инсофга чақирган.


Қирғиз-ўзбек университети Ижтимоий университетга айлана оладими?\n2010 йилги воқеалардан кейин Ўш давлат ижтимоий универститети деб атала бошлаган олийгоҳ расмий қайдларда ҳануз Қирғиз-ўзбек университети ўлароқ қолмоқда.\nМазкур олийгоҳнинг янги номи Қирғизистон Таълим вазирлиги томонидан расман тасдиқланмаган ва бу олийгоҳ жамоасининг норозилигига сабаб бўлмоқда.\nЎшдаги Қирғиз-ўзбек университети жамоаси олийгоҳни Ўш давлат ижтимоий универститети номи билан расман тасдиқланишини сўраб бир йил давомида Қирғизистон ҳукумати ва Таълим вазирлигига 20 марта хат ёзган, бир неча маротаба норозилик намойишига чиққан.\n- Бу катта сиёсий масалага айланди. Университетнинг “Қирғиз-ўзбек” деган аввалги номи икки миллат ўртасига чизиқча қўйилиб, бўлиб турувчи ном эди. Шу сабабли бизнинг жамоа сиёсийлашмаган, миллат номи айтилмаган, нейтрал номланишни олишни хоҳлаган. Бизнинг сиёсатчилар эса шу кунгача, бир йилу уч ой бўлди, бу масалани чўзиб келишаяпти. Бу халқнинг талаби, халқ талаби бажарилмаётганини очиқ айтишимиз керак, - дер экан университет вакили Қутманали Абдираҳманов олийгоҳ номини ўзгартириш масаласи Ўш воқеаларидан аввалроқ кўтарилганини қўшимча қилди.\nУнга кўра, олийгоҳ жамоаси биринчи маротаба 2008 йилда университетга Чингиз Айтматов номи берилишини сўраб тегишли идораларга мурожаат қилган.\nУниверситетнинг касаба уюшмаси қўмитаси раиси Чингиз Мамажақип ўғлига кўра, олийгоҳ 2011-2012 ўқув йили учун талабаларни Ўш давлат ижтимоий университети номи билан қабул қилган, бироқ расмий ҳужжатлар шу кунгача Қирғиз-ўзбек университети номи билан юритилмоқда.\nҚирғиз-ўзбек университети 1996 йилда Қирғизистон ҳамда Ўзбекистон ҳукуматлари ўртасидаги келишув асосида ташкил қилинган ва олийгоҳ дипломи Ўзбекистонда ҳам тан олиниши тўғрисида ҳукуматлараро шартнома имзоланган.\nҚирғизистон Таълим вазирлиги матбуот котибаси Кээрез Жукееванинг Озодликка айтишича, шу сабабли олийгоҳ номини ўзгартириш икки давлат ҳукуматлари даражасида ҳал қилинувчи масала бўлиб ҳисобланади.\nКээрез Жукеевага кўра, шу йилнинг сентябр ойида Қирғизистон таълим вазири Қанат Садиқов шахсан университет жамоаси билан учрашган ва учрашувда олийгоҳнинг Ўш давлат ижтимоий университети деган номи қонуний кучга эга эмаслигини маълум қилган:\n- Қирғиз-ўзбек университети номини ўзгартириш масаласи бир йил аввал олийгоҳ жамоати томонидан кўтарилган ва шу йилнинг май ойида кескин шаклда қўйилган. Вазир Ўш вилоятида бўлиб ўтган учрашувда: “Қирғиз-ўзбек университети номини Ижтимоий университет деб ўзгартириш тўғрисидаги олийгоҳ жамоасининг қарори ҳозирча қонуний кучга эга эмас ва бу олий таълимдаги қисқа муддатли ислоҳот лойиҳаларини ҳисобга олган ҳолда, ҳуқуқий тартибга солиниши лозим”, деб айтган. Яъни бу масала ҳукуматлараро даражада ҳал қилиниши керак, - деди Кээрез Жукеева.\nБироқ Олийгоҳ ректори Идрис Эргешов олийгоҳ номини ўзгартириш масаласини Қирғизистон Таълим вазирлиги бир томонлама ҳал қилиши керак, деб ҳисоблайди:\n- Ўзимиз ҳал қилишимиз керак. 1996 йили икки ҳукумат ўртасида вазирликлар иштирокида шартнома тузилган. Бироқ бу шартнома 10 йилга тузилган ва 2006 йили тугаган. Бизга Ўзбекистон томонидан бир тийин ёрдам бўлмаган. Бу масалани ҳал қилишга Ўзбекистон ёрдам бериши учун озгина моддий ёрдам берилиши керак-да. Бундай ёрдам йўқ, бўлмаган, - деди Идрис Эргешов.\nМаълумотларга кўра, 2010 йил июн воқеаларига қадар Қирғиз-ўзбек университетида 8 минг нафар ўзбекистонлик талаба билим олган. Қирғизистонда ўтган йили содир бўлган қонли воқеалардан кейин Ўзбекистон ўзининг Қирғизистон билан чегараларини ёпгани ва шу кунгача очмаётгани сабабли ўзбекистонлик талабалар ўқишга келмай қўйган. Бундан ташқари, олийгоҳда Ўш воқеаларигача 600 ўқитувчи ишлаган бўлса, ҳозир улар сони 300 кишини ташкил этади.


Телефон яроқсиз экан\nС начала работы biznes-daily.uz 7 161 917\nГлавная "ISTE'MOLCHI" Телефон яроқсиз экан\nШиддат билан ривожланиб бораётган замонимизда янги инновацион гаджетлардан фойдаланиш давр талабидир. Дўкон расталарида ҳар қандай истеъмолчининг эҳтиёжини қондира оладиган маҳсулотларнинг мўллиги қувонарли ҳол, албатта. Аммо “гуруч курмаксиз бўлмайди” деганларидек, маҳсулотлар орасида сифатсизи ҳам учраб туради.\nМарғилон шаҳри, Чустий кўчасида яшовчи Х.Жабборовнинг Фарғона шаҳри марказий деҳқон бозори рўпарасида жойлашган “Артел” дўконидан сотиб олган “Samsung Galaxy A5” русумли мобил телефони яроқсиз чиқади. Сотувчига мурожаат қилганида, пулини қайтариб бермайди. Ушбу ҳолат бўйича Бош прокуратуранинг “ишонч телефони”га қилган мурожаати Фарғона шаҳри Истеъмолчилар ҳуқуқларини ҳимоя қилиш жамияти мутахассислари томонидан ўрганилди.\nЎрганиш жараёнида тадбиркор Э.Худойбердиев жорий йилнинг 31 август куни Х.Жабборовга “Samsung Galaxy A5” русумли телефон аппаратини 2 000 000 (икки миллион) сўмга сотганини тан олди. Сотувчи истеъмолчининг эътирозини инобатга олган ҳолда унга телефон аппаратининг пулини тўлиқ қайтарди.\nТомонларга Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги қонуни тарғибот қилиниб, истеъмолчи ва сотувчининг ҳуқуқ ва мажбуриятлари тушунтирилди.


КЎРГАН БОШҚА, ЭШИТГАН БОШҚА – Тошкент Ҳақиқати\nБўстонлиқ туманида ноқонуний қурилган дала ҳовлилар юзасидан журналист ва блогерлар учун пресс-тур ташкил этилди. Унда, шунингдек, вилоят масъул идораларининг раҳбарлари ҳам иштирок этишди.\nМаълумки, Бўстонлиқ вилоятимизнинг энг сўлим, хушманзара ва ҳавоси тоза ҳудуди ҳисобланади. Шуни билган ҳолда туманда ноқонуний қурилишлар қилиб, хусусий дачалар қуриб олиш оддий ҳолга айланиб қолган.\n«Бўстонлиқ туманини комплекс ижтимоий-иқтисодий ривожлантириш, мавжуд муаммоларни тезкор бартараф этиш бўйича Республика ишчи гуруҳи томонидан амалга ошириладиган чора-тадбирлар тўғрисида»ги Вазирлар Маҳкамаси баёнида кўрсатилишича, туманда ўтказилган хатлов жараёнида жами 338 та турар ва нотурар бино эгаларига амалдаги уй-жой, ер қонунчилиги талаблари тушунтирилиб, барчасига ноқонуний қурилмаларни ихтиёрий бартараф этиш бўйича огоҳлантиришлар берилган.\nАммо, шунга қарамай, 2020 йил 11 май ҳолатига кўра, 594 та объект ноқонуний деб топилган ва 24 та мана шундай ноқонуний тарзда қурилган уйларнинг эгалари судга чақирилганида келишмаган, 8 та жиноят иши қўзғатилган. Бузилаётган уйларнинг аксарияти қалбаки ҳужжат асосида қурилгани асослаб берилган.\nХабарингиз бор, Бўстонлиқни туризм учун энг қулай, хавфсиз ҳудудга айлантириш борасида катта ишлар қилинаяпти. Натижада, ҳудудга сайёҳлар оқими тобора кўпаймоқда. Бундан, аввало, шу ердаги аҳолига фойда. Маълум тўлов эвазига сайёҳнинг хизматини, чойини қилиб беради.\nАммо йўл четларида, дарё бўйида, кучли электр қуввати ўтган нуқталарда қурилиш қилиш мумкин эмас. Ҳолатни ўрганиш мобайнида электр сими ўтган жойда ҳам, йўлнинг четида ҳам қурилишлар қилинганига гувоҳ бўлдик. Одамлар ҳатто юришга йўлакча ҳам қолдирмай, уйларига қўшиб олишган. Бу ердаги аҳолининг кўпчилиги ноқонуний, ҳужжати қалбаки бўлган уйга катта маблағ сарфлаган. «Дача»ларнинг кўпчилиги хавфсизлик талабларига жавоб бермайди. Бўстонлиқ – тоғли ҳудуд. Эртага кимнингдир уйига сел келиши, турган жойи ўпирилиб тушиши мумкин. Биринчи навбатда – хавфсизлик керак.\nБузилаётган уйлар 2018 йил 20 апрелдаги ўзбошимчалик билан қурилган уйларга берилган бир марталик давлат акциясидан кейин қурилган. Унгача бўлган уйларнинг барчаси ҳужжатлаштирилган.\n– Ўзбекистон қишлоқ хўжалиги соҳасида 20 млн. гектар ер бўлса, шунинг 20 фоизи суғориладиган ер ҳисобланади, – дейди вилоят прокурори Салом Самадов вазиятни шарҳлаб. – Ўрмон хўжалигининг ери бўладими, қишлоқ хўжалигиникими, фақатгина рухсат берилган ерларда қурилиш қилиш мумкин. Қонунчилигимизда агарда манна шундай ўзбошимчалик билан эгалланган ерларга зарар етказса, зарар пулини тўлаш кўзда тутилган.\nАйнан Бўстонлиқ туманининг шундай гўзал манзаралари бўлгани учун биз Франция, Германия ва Туркия давлатлари билан фикр алмашган ҳолда бу ерда катта туристик зона қурмоқчимиз. Сабаби, оддий одамлар бу ердаги қиммат дачаларга кела олмайди. Биз шу томонларини ўйлаган ҳолда 3-4 қаватли отеллар қуришни режалаштираяпмиз.\nПресс-тур якуни бўйича фикр ва таклифлар билдирилиб, мутахассислар томонидан кўриб чиқилиши айтилди. Журналист ва блогерлар ҳудудма-ҳудуд юриб, ноқонуний қурилмалар ортидан вужудга келган реал вазиятни ўз кўзлари билан кўришди ва муносабат билдиришди.\nОлимбек Ҳамраев\t2020-07-06T15:10:08+00:00


Сенатор Малика Қодирхонованинг айтишича,ичимлик суви магистрал қувурлари ва тармоқларининг 38 фоизи, фойдаланилаётган 12 мингдан ортиқ ичимлик суви қудуқларининг 29 фоизи таъмирталаб аҳволда.\n«Сўнгги икки йилда ичимлик суви таъминоти ва оқова сув тизимларини яхшилаш учун бюджетдан 3,7 трлн. сўм ажратилган, 48 та лойиҳага 1,9 млрд. доллар хорижий кредитлар жалб қилинган. Натижада мамлакат бўйича 1 734 та иншоотда 6 463 км. ичимлик ва 300 км.гаяқин оқова сув тармоқлари тортилган.\nМажлисда ўрганишлар ҳудудларда аҳолининг ичимлик сувига бўлган эҳтиёжини қондириш бўйича кўрилаётган чоралар самарадорлиги талаб даражасида эмаслигини кўрсатгани таъкидланди.\nЖумладан, мамлакат ичимлик суви иншоотларининг умумий қуввати суткасига 11,8 млн. метр кубдан иборат бўлса-да, амалда унинг 60 фоизидан фойдаланилмоқда.\nУмумий узунлиги 70,3 минг км. бўлган ичимлик суви магистрал қувурлари ва тармоқларининг 38 фоизи, фойдаланилаётган 12 мингдан ортиқ ичимлик суви қудуқларининг 29 фоизи таъмирталаб аҳволда.\nШунингдек, 2 мингта ёки 20 фоиз сув насослари ишдан чиққан. Шаҳарларнинг фақат 79 таси, яъни 57 фоизида канализация тизими мавжуд бўлиб, уларнинг ҳам 23 фоизи таъмирга муҳтож», дея сенаторнинг сўзларини келтирмоқда Kun.uz мухбири.\nСенатнинг саккизинчи ялпи мажлисида аҳолини ичимлик суви билан таъминлашдаги муаммолар юзасидан Ўзбекистон Республикаси Вазирлар Маҳкамасига парламент сўрови юбориш тўғрисидаги масала ҳам кўриб чиқилди. Сенаторлар аҳолини тоза ичимлик суви билан таъминлаш ва оқава сув хизматини яхшилаш бўйича ажратилган маблағлардан мақсадли ва самарали фойдаланишда жиддий хато ва камчиликлар мавжудлигини танқид қилишди.\nҚайд этилишича, иншоотлар бўйича лойиҳа-смета ҳужжатлари жойига чиқиб ўрганилмасдан, назорат ўлчовлари ўтказилмасдан, бажарилиши лозим бўлган иш ҳажмлари ҳужжатда тўлиқ акс эттирилмасдан, ичимлик суви манбаларига аниқлик киритилмасдан ишлаб чиқилиш ҳолатлари оқибатида самарасиз харажатларга йўл қўйилган.\n«Тизимда соғлом рақобат муҳити шакллантирилмаган, лойиҳалаш ва қурилиш-монтаж ишларини амалга оширувчи ташкилотлар қонун ҳужжатларига зид равишда танланган. Оқибатда иншоотларнинг қурилиб ишга туширилмаслиги ёки қурилиш-монтаж ишларининг охирига етказилмаслиги, маблағларнинг самарасиз ишлатиб юборилиши каби ҳолатлар юзага келган. Қурилишларнинг натижадорлигини назорат қилиш тизими талабга жавоб бермайди. Фойдаланишга топширилган айрим иншоотлар сув таъминоти корхоналари томонидан самарасиз ишлатилган, оқибатда аҳолига ичимлик суви етказиб берилмаган.\nДавлат бюджети, халқаро молиявий институтлар ва бошқа манбалардан жалб қилинган маблағлардан фойдаланишнинг очиқ, шаффоф тизими яратилмаган, маблағлардан фойдаланишнинг ҳолати бўйича ҳисобот бериш ҳамда қарз маблағларини қайтариш тизими йўлга қўйилмаган.\nАҳолини ичимлик суви билан таъминлаш соҳасида қонун ҳужжатларида белгилаб берилган вазифалар ўзвақтида бажарилмаган.\nХусусан, 2018 йил 30 ноябрда президент қарорида кўзда тутилган 2019 йил 1 июлга қадар Самарқанд, Бухоро, Наманган ва Қарши шаҳарларида сувтаъминоти ва канализация тизимларини Осиётараққиёт банки консультантларини жалб қилган ҳолда, давлат хусусий шериклик шартлари асосида бошқарувга бериш тўғрисидаги топшириқ ўз вақтида бажарилмаган», дейди Малика Қодирхонова.\nСенаторнинг айтишича, 2019 йил 29 апрелдаги президент қарори билан топшириқнинг ижро муддати жорий йилнинг 1 июли этиб белгиланган бўлса-да, тендер ғолиблари билан шартномаларни расмийлаштириш ишлари бажарилмасдан қолган. Бундан ташқари, у “Сув ва сувдан фойдаланиш тўғрисида”ги қонунда маҳаллий давлат ҳокимияти органларига ўз ҳудудидаги сув ресурсларидан фойдаланиш ва уларни муҳофаза қилишнинг асосий йўналишларини белгилаш ваколати берилган бўлса-да, айрим ҳудудларда ушбу ваколатлар йиллар давомида бажарилмасдан қолаётганини билдирди.\nШу жиҳатдан аҳолини ичимлик суви билан таъминлашдаги муаммолар юзасидан Вазирлар Маҳкамасига парламент сўрови юбориш юзасидан Олий Мажлис Сенатининг тегишли қарори қабул қилинди.


Алмати шаҳрида XV Халқаро Жаутиков олимпиадаси бўлиб ўтди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nАлмати шаҳрида XV Халқаро Жаутиков олимпиадаси бўлиб ўтди\nЭркин фикрлаш, муомала қила олиш ва қолиплардан чиқа олиш. Алмати шаҳрида ўтган аниқ фанлар бўйича беллашувларда жаҳоннинг 18 мамлакатидан беш юздан зиёд ўқувчилар иштирок этдилар. Уч предмет – математика, физика ва информатикадан 15-Халқаро Жаутиков олимпиадаси ниҳоясига етди. Ташкилотчиларнинг айтишича, ҳар йили жаҳоннинг энг кучли ўқувчиларини тўпловчи тадбир ҳакамлари тобора мураккаброқ ва қизиқарлироқ топшириқлар ҳозирлашади. Уларни ҳал этиш учун янгича нуқтаи-назар, топқирлик зарур. Ғолиблар тажриба орттиришади ва айни вақтда Қозоғистоннинг нуфузли олий ўқув юртларида грант асосида таълим олиш имкониятига эга бўладилар.\nАЛМАЗ КУНҒОЖИН, ФИЗИКА-МАТЕМАТИКА МАКТАБИ ДИРЕКТОРИ, АЛМАТИ ШАҲРИ:\n- Россияда ЕГЭ натижаларига маълум миқдорда баллар қўшиб беришади. Жанубий мамлакатлар – Ўзбекистон, Тожикистонда ҳам хғалқаро Жаутиков олимпиадасини юқори баҳолашади. Хорижий, ҳатто американинг олий ўқув юртлари унинг натижаларини тан оладилар. Масалан, 2018 йил битирувчиси Минбай Аружан бу ерда кумуш ва олтин медаль олган. Ҳозир Массачусетс технологиялар институтида таълим олаяпти.\nЗаковат Олимпиадаси мақсади – ўқувчилар ўртасида физика-математика фанларини тарғиб қилиш, турли мамлакатлар мактаблари ўртасида дўстлик алоқаларини ўрнатиш, тажриба алмашиш, шунингдек, Қозоғистоннинг таълимий ва маданий даражасини кўрсатиш.\nматематикафизикаинформатикаАлматиXV Халқаро Жаутиков олимпиадаси\n“Нурли йўл” давлат дастури доирасида мамлакатда олтита халқаро автойўлак ишга туширилади\nАлмати Қозоғистоннинг замонавий туризм марказига айланишади


Россия ва Украина ўртасида янги музокаралар март ойи охирида Туркияда бўлиб ўтади\nРоссия ва Украина вакиллари ўртасида юзма-юз форматдаги янги музокаралар 28-30 март кунлари Туркияда бўлиб ўтади. Бу ҳақда Киев вакили Давид Арахамия маълум қилди.\nМосква вакили Владимир Мединский бўлажак учрашувни тасдиқлади. Мединскийнинг сўзларига кўра, у 29-30 март кунларига мўлжалланган.\nУчрашув ҳақида қарор бугун қабул қилинди.\nРоссия ва Украина ўртасида можарони ҳал қилиш бўйича музокараларнинг биринчи раундлари Беларус ҳудудида юзма-юз ўтказилди. Шундан сўнг учрашувлар видеоалоқа орқали бўлиб ўтди. Янги раунд март ойи ўрталаридан бери томонларнинг илк шахсий учрашуви ҳисобланади. Москва ва Киев учрашувлар тафсилотларини ошкор қилмади.\nДавом этаётган жанговар ҳаракатлар фонида томонлар вазиятни тартибга солиш бўйича музокаралар олиб бормоқда. Украина томонига кўра, маслаҳатлашувлар чоғида хавфсизлик кафолатлари, ўт очишни тўхтатиш, Россия қўшинларини олиб чиқиш ва «баҳсли ҳудудларни сиёсий йўл билан ҳал қилиш» асосий масалалардан иборат.\nМосква Украинанинг нейтрал мақоми ва унинг НАТОда иштирок этмаслиги Москва ва Киев гўёки музокаралардаги позицияларини имкон қадар яқинлаштирган мавзулар эканини даъво қилмоқда.


08.01.2018 19:19 0 750\nФото: «Championat Asia»\nБир фермер бўлган экан (ҳозир ҳам бор). Унинг ўн гектар ери бўлган экан (ҳозир ҳам бор). Ўша ўн гектар ерига пахта экиб, ҳосилини хирмон қилган экан (ҳозир йўқ лекин). Яна у фермер футбол мухлиси ҳам экан, миллий терма жамоа ўйинини кўриш, қўллаб-қувватлаш учун ҳар нарсага тайёр экан.\nКунлардан бир кун, яъни Ўзбекистон терма жамоаси ЖЧ-2018 саралашида Жанубий Корея термасига қарши тушиб қолибди. Лекин айни ҳосил пайти бўлгани учун Тошкентдаги ўйинга боролмайдиган бўлибди. Шундай бўлса-да, барча ишини ўйин пайтигача битириб, телевизорда кўриш учун тайёргарлик қила бошлади. Ёлғиз ўзи кўргиси келмай, ҳунарманд ошнасини ҳам чақирди. Аммо дўсти унинг ҳафсаласини пир қилди.\n— Қўйсанг-чи, барибир фойдаси йўқ, асабларим ўзимга керак, — деди ҳунарманд қўл силтаб.\n— Нега ундай дейсан? Жамоамизга ишонишимиз керак, албатта ғалаба қозонамиз! — деди бўш келмай фермер.\nХуллас, иккиси келишолмади. Ҳунарманд «кўраман» деганча ишига берилди. Фермер эса дўконга кирди. Икки шиша пиво, 4-5 дона қурут, ош учун масаллиқлар сотиб олди. У азалдан шундай, жамоа ютқазганда ҳам, барча ўйинларга шу тахлит иштиёқ билан тайёргарлик кўради. Уйига етиб келиб, хотинига бир кўз қисиб, масаллиқларни берди.\n— Қалайсиз, хотинжон! Бугун бир ош қилинг, маза қилиб футбол кўрайлик.\nХотин ҳам бу ҳолатга кўникиб қолган. Ишқилиб ютсин-да, деб минғирлаганча ошхонага кириб кетди. Орадан ярим соатлар вақт ўтди ҳамки, ҳунарманд ошнасидан дарак йўқ. Дарров телефонини олиб, унга қўнғироқ қилди:\n— Қайдасан-е? Ке энди, ҳозир футбол бошланади. Унгача майдалаб ўтирамиз.\nТелефон аппаратидан овоз келди:\n— Э ошна, барибир фойдаси йўқ, вақтимни олмагин. Яхшиси, сен ҳам кўрма, менга раҳмат айтасан.\nФермер қўярда-қўймай алоқани узди. Бир шиша пивони очиб, ўзи «майдалаш»га тушди. Телевизорни «Спорт» каналига созлади, ана, футбол бошланай дебди. Ёнига икки ўғли ҳам келди. У секин пивони яширди. Ҳунармандга яна бир марта телефон қилиб, эслатиб кўрсин-чи, зора, келиб қолса. Лекин яна ўша гапни эшитди: «Барибир фойдаси йўқ, ишингни қилсанг-чи».\n— Э нима, сен фолбинмидинг? Қаердан биласан, балки ютармиз, тўртта гол урармиз! — деганча қолди фермер...\nЎйин бошланди. Бизникилар дарров ҳужумлар ёмғирини ёғдиришга тушишди. Фермер бақириб, ҳайқириб, «ур, сол, бўш келма!» деб кўрар, унга қўшилиб, ўғиллари ҳам қийқиришарди. Ўйин қизигандан-қизиб борарди. Лекин шу пайт лип этиб чироқ ўчиб қолди...\nФермер бир муддат жим бўлди. Оғзида қурут, қўли мушт, тепага кўтарилганча қотиб турарди. Ҳозир унинг ҳолатини, ичидан нима ўтаётганини сўз билан изоҳлаш қийин эди. Сукунатни телефонининг овози бузди. У беихтиёр гўшакни кўтарди.\n— Мен сенга нима дегандим, ошна, барибир фойдаси йўқ. Энди нима бўлади? Биринчи ўринда телевизор учади, кейин хотин балогардон, охирида тошойнага ҳам ҳожат қолмайди, — деди-ю ҳунарманд ҳиринглаганча алоқани узди.\nУнинг жиғибийрони чиқиб, фиғони фалакка кўтарилди. Қизариб, бўзариб, ичидан алами келиб, бор кучини овозига кўчирди:\nЎзбекистон футбол мухлислар ўзбек футболи миллий терма жамоа\nСиёсат Кеча, 23:14\nСпорт Кеча, 16:48\nУЕФА: йил жамоасига кириш учун асосий номзодлар


Ўзбекистон Республикаси аҳолиси аҳолиси 31575,3 минг киши (2016-йил 1-январ ҳолатига кўра), шундан шаҳар аҳолиси 51% ни ташкил этади. Аҳолининг ўртача зичлиги 1 кв.км. га 65.8 кишини ташкил қилади. Аҳоли сони бўйича МДҲ давлатлари орасида Ўзбекистон Республикаси Россия ва Украинадан кейин учинчи ўринда туради. Аҳолининг аксар қисми – қарийб 80% ўзбеклар. Ўзбекистон кўп миллатли республика бўлиб, унда 100 дан ортиқ миллат ва элатлар истиқомат қилади.\n14-январ — Ватан ҳимоячилари куни\nМустақил Ўзбекистонда ушбу байрам ўз қуролли кучларини ташкил этишга баг‘ишланган. 1992-йил 14-январда мамлакат парламенти мамлакат ҳудудидаги xарбий ўқув юртлари ва бошқа xарбий шаклларининг барча қисмлари ва бирлашмаларини Ўзбекистон Республикаси юрисдиксия қарамог‘ига ўтиши тўг‘рисида қарори қабул қилинди.1993-йилда 29-декабрда 14-январ — Ватан ҳимоячилари куни деб э’лон қилинди.\n8-март — Xалқаро xотин-қизлар куни\nЎзбекистонда ушбу байрам севги, меҳрбонлик ва гўзаллик байрами сифатида нишонланади, шунингдек, “оналар куни” сифатида ҳам таниқлидир. 8-март Ўзбекистонда дам олиш куни деб белгиланган.\n21-март — Наврўз\nНаврўз қадимий миллий байрами (форс тилидан таржима қилинданда “янги кун” ма’носини англатади) 21-март куни нишонланади. Ушбу кун кеча билан кундузнинг тенглашган пайтидир. Ушбу байрамнинг кириб келиши билан кўпгина Ўзбек оилалар сумалак, ҳалим, кўк сомса, ош каби турли миллий таомларни тайёрлайдилар. Мазкур таомлар одамзод организмига фойдали бўлган кўплаб витаминларга бойдир.\nМамлакатимиз мустақилликка эришгандан сўнг Ўзбек xалқининг қадимий урф-одатлари ва ана’налари кучга кирди, жумладан Наврўз байрамини нишонлаш ўзига xос тусга эга бўлди. Бу байрам барча xалқларнинг дўстлик ва бирлик рамзига эга бўлган умумxалқ байрамдир. Бугунги кунда Наврўз байрами Алишер Навоий майдонида тантанали равишда нишонланади.\n9-май — Xотира ва қадрлаш куни\n1999-йили 9-май куни Ўзбекистон пойтаxтида Xотира майдони очилди ва шу кундан буён 9-май Xотира ва қадрлаш куни деб нишонланмоқда. Ушбу байрам кенг ма’нога эга бўлиб, у мустақил Ўзбекистонда асрлар давомида қаҳрамона, ўлкамизни xимоя қилган, унинг эркинлиги, мустақиллиги ва xалқининг тинчлиги учун курашган ватандошлар xотирасига баг‘ишланиш билан бир қаторда у умумxалқ xотираси ва инсонни қадралаш куни ҳамдир. Xотира ва қадрлаш куни чинакам миллий-умумxалқ байрамидир, бу кунлари кишилар узоқ-яқинда яшовчи яқинларини ҳолидан ҳабар оладилар, катта ёшлиларни зиёрат қиладилар ва уларга алоҳида иззат кўрсатилади.\n1-сентябр — Мустақиллик куни\nЎзбекистон Республикасининг асосий миллий байрами — Мустақиллик кунидир. Ушбу байрам 1-сентабр куни тантанали равишда нишонланади. Миллий байрам дўстлик, ҳайрия ва ҳар томонлама ҳурматга таянган ўзбек xалқининг барча орзуларини номоён этадиган байрамдир.\nЎзбекистонда истиқомат қилаётган турли миллатлар вакиллари миллати, дини ва ирқидан қат’ий назар Ўзбекистоннинг барча ҳудудларида фаол нишонлайдилар.\n1-октябр — Устоз ва мураббийлар куни\nҲар йили Ўзбекистонда Устоз ва мураббийлар куни кенг нишонламоқда. Қадим замонлардан устозга бўлган чуқур ҳурмат ва э’тибор сақланиб қолган. “Домла”, “Муаллим”, “Устоз” каби сўзлар ҳар бир шогирд ва ўқувчи учун муҳим аҳамият касб этади. Бу сўзлар жаранглаганда меҳр-муҳаббат, тарбия, одоб-аxлоқ, билим, ҳунар ва инсонийлик туйг‘уларини ўқувчилар онги ва қалбига жойлаган меҳрибон устозлар ёдга тушади. Бу сўзлар билан устозларга миннатдорчилик ва иззат билан мурожаат этилади.\nМактаб ва ўқув муассасаларнинг ўқувчилари ҳаётнинг илк билимларини берган устозларга чуқур иззатдадирлар. Ушбу кунда ўқитувчиларни миннатдорчилик ила гуллар ва совг‘алар билан xаёт йўлида машаққатли меҳнати учун чин юракдан табриклашади.\n8-декабр — Конститутсия куни\nУшбу байрам мусулмон (Ҳижрий) календарининг 9-ойига тўг‘ри келадиган Рамазон ойи билан бевосита бог‘лиқ. Ушбу ой нафақат жисмоний, балки руҳий, ма’навий покланиш даври ҳисобланади. Бу ойда мусулмонлар тонг отишидан қуёш ботгунига қадар ейиш, ичиш ва нафсни қондиришдан тийиладилар. Бу ойда инсонлар ёмон ўйлардан сақланадилар, аразлашган ярашадилар, касаллар ҳолидан ҳабар олиш, муҳтожларга кўмаклашиш, имкон қадар яxшилик қилиш, ёмонликлардан тийилиш тавсия этилади.\nБир ой Рамазон рўзаси тутилганидан сўнг Ҳайит байрами нишонланади. Эзгулик, шукроналик, меҳр-оқибат айёми бўлмиш муборак Рамазон ҳайитининг биринчи куни Ўзбекистонда дам олиш куни ҳисобланади.\nМусулмонлар томонидан нишонланадиган дунёдаги энг катта диний байрамлардан биридир. Бу байрамнинг негизи ўз ўг‘лини Аллоҳ йўлида қурбон қилишга тайёр бўлган Пайг‘амбар Иброҳим (а.с.) билан бог‘лиқ бўлган тариxий воқеага тақалади. Унинг ҳаракати Аллоҳ томонидан тўxтатилиб ўрнига ҳайвон (қўй, мол, туя ва бошқа жонлиқ) қурбон қилиш буюрилади. Шундан буён имкони етадиган мусулмонлар шукроналик сифатида бир йилда бир марта, ушбу байрамда жонлиқ сўядилар. Унинг гўштидан қариндош-уруг‘, қўни-қўшни, муҳтож ва яқин олилаларга тарқатадилар, ўзлари ҳам исте’мол қиладилар. Байрам уч кун давом этади ва мусулмонлар бу кунларни оила ва қариндошлар даврасида ўтказадилар. Байрам кунлари кишилар узоқ-яқинда яшовчи яқинларини ҳолидан ҳабар оладилар, муҳтожларга ёрдам берадилар. “Қурбон Ҳайити”нинг биринчи куни дам олиш куни ҳисобланади.